Ruský oligarcha Roman Abramovič sa stal izraelským občanom

Abramovič požiadal o občianstvo na základe tzv. návratového zákona.

TEL AVIV. Ruský oligarcha Roman Abramovič, majiteľ futbalového klubu Chelsea Londýn, sa v pondelok stal občanom Izraela. Udialo sa tak iba mesiac po tom, ako Británia odložila obnovenie jeho britských víz na pozadí vyostreného diplomatického napätia medzi Londýnom a Moskvou. Abramovič, ktorý má židovský pôvod, si mohol uplatniť svoje právo na získanie izraelského občianstva na základe tzv. návratového zákona židovského štátu, informovala rozhlasová stanica Slobodná Európa (RFE/RL). Predmetná legislatíva stanovuje, že židia z celého sveta sa môžu stať občanmi Izraela. Abramovič (51), s odhadovaným majetkom 11,5 miliardy dolárov, získal izraelské občianstvo po prílete svojím súkromným lietadlom na Letisko Bena Guriona v Tel Avive. Zároveň sa tak stal najbohatším obyvateľom židovského štátu. Abramovič vlastní v Tel Avive sídlo za 23 miliónov dolárov, uvádza RFE/RL. Izraelské ministerstvo zahraničných vecí oznámilo, že oligarcha požiadal o občianstvo na veľvyslanectve Izraela v Moskve. Jeho žiadosť schválili po tom, ako Abramovič preukázal svoj židovský pôvod. Abramovičove investorské víza v Británii vypršali pred niekoľkými týždňami, dopĺňa stanica BBC. Londýn zaujal tvrdší postoj k ruským oligarchom po kauze Skripaľ v marci. Britská vláda z nej obvinila Rusko, ktoré to však odmieta. Prípad ochromil vzťahy medzi Moskvou a Západom. Držitelia izraelského pasu môžu prísť na krátky pobyt do Británie aj bez víz. Noví izraelskí občania sú oslobodení od platenia daní zo zahraničného príjmu na desať rokov. Abramovič, jeden z najbohatších ľudí Ruska, kúpil klub Chelsea Londýn v roku 2003. Je bývalým obchodným partnerom zosnulého ruského magnáta Borisa Berezovského, ktorý bol blízky bývalému prezidentovi Ruskej federácie Borisovi Jeľcinovi. Abramovič slúžil v rokoch 2000 až 2008 ako gubernátor Čukotky.


Ministri financií sa dohodli na hlavných rysoch rozpočtu eurozóny

Podľa dohody ministrov sa budúci rozpočet euroregiónu oficiálne nenazýva rozpočtom.

LUXEMBURSKO. Ministri financií Európskej únie (EÚ) dosiahli v piatok skoro ráno dohodu o hlavných rysoch rozpočtu eurozóny. Oznámil to francúzsky minister financií Bruno Le Maire. Ide o kľúčovú reformu, ktorú presadzoval Paríž a narážala na hlboký odpor Holandska, uviedla agentúra AFP. "Urobili sme večer to, čo sme sa rozhodli urobiť. Vytvorili sme skutočný rozpočet eurozóny," povedal Bruno Le Maire po viac ako 12 hodinách rozhovorov. Agentúra Reuters zase napísala, že európski ministri financií sa nedohodli na niektorých kľúčových prvkoch budúceho rozpočtu eurozóny a rozhodli sa pokračovať v diskusiách v najbližších mesiacoch. Ministri chceli dosiahnuť dohodu o tom, či by mal byť rozpočet pre eurozónu financovaný prostredníctvom osobitných daní alebo či by mal čerpať peniaze len z rozpočtu z celej EÚ. Dôvodom rozdielneho názoru agentúr je zrejme fakt, že podľa dohody ministrov sa budúci rozpočet euroregiónu oficiálne nenazýva rozpočtom, keďže je to v bohatších krajinách príliš politicky citlivý názov, ale rozpočtovým nástrojom pre konkurencieschopnosť a konvergenciu alebo BICC. Tento fond s "obmedzenou palebnou silou" má slúžiť na podporu reforiem. Takýto názov požadovali Holanďania, ktorí nový nástroj prijali len pod podmienkou, že zostane "skromný". Francúzsky prezident Emmanuel Macron tvrdo bojoval za rozpočet, ktorý mnohí považujú za jeden z chýbajúcich článkov v menovej únii takmer desaťročie po jej dlhovej kríze. Ale jeho pôvodný návrh bol značne okresaný pre tvrdý odpor niektorých krajín na čele s Holandskom, ktoré sa obávajú presunu svojho bohatstva do krízou zasiahnutých štátov, ako sú Taliansko, Grécko alebo Španielsko. "Prvýkrát sme vytvorili funkčný rozpočet, ktorý pomôže krajinám eurozóny zblížiť sa a stať sa konkurencieschopnejšími. Je to prielom," povedal Le Maire po pre agentúru AFP. "Po prvýkrát začneme premýšľať o budúcnosti ako súdržný blok a budeme koordinovať naše hospodárske politiky," dodal. Hovorca Maria Centena, predsedu Euroskupiny (združenia ministrov financií eurozóny), na sociálnej sieti dohodu privítal a dodal, že detaily budú zverejnené na tlačovej konferencii v piatok. "Dlhé a plodné diskusie v euroskupine v Luxemburgu," napísal holandský minister financií Wopke Hoekstra na Twitteri, pričom ocenil "excelentné prielomy" v iných oblastiach, ako je reforma krízového fondu, Európskeho stabilizačného mechanizmu (ESM). Čo sa týka rozpočtu eurozóny, dodal :"Diskusia o financovaní BICC bude pokračovať v neskoršej fáze." Podľa dohody bude konečná suma oveľa nižšia ako počiatočné nádeje francúzskeho prezidenta, ktorý predpokladal niekoľko stoviek miliárd eur. Dva európske zdroje spomínali rozpočet vo výške 17 miliárd eur, ktorý sa rozloží na sedem rokov medzi 19 krajín euroregiónu, a ktorý bude viazaný na celkový rozpočet Európskej únie (EÚ). Stále však zostáva otvorená diskusia o tom, či by peniaze mali pochádzať len z rozpočtu EÚ alebo či by sa mohli zvýšiť aj o príspevky členských štátov. Túto možnosť odmietli viaceré krajiny, ktoré sa obávajú, že do celkového rozpočtu EÚ sa potom dostane menej peňazí. Kompromis ministrov bude predložený na formálne schválenie lídrom EÚ na summite budúci týždeň v Bruseli.


V dedine pri Fukušime je stále vysoká úroveň radiácie, upozorňuje Greenpeace

V dedine Iitate je podľa Greenpeace úroveň radiácie podobná, ako v uzavretej zóne pri jadrovej elektrárni v Černobyle.

TOKIO. Ochranárska organizácia Greenpeace Japonsko v utorok varovala, že v dedine Iitate, ležiacej neďaleko poškodenej jadrovej elektrárne v japonskej Fukušime, sú ešte stále vysoké úrovne radiácie. Japonská vláda totiž plánuje vyhlásiť miesto za bezpečné a povoliť 6000 obyvateľom obce, aby sa vrátili do svojich domovov. Prieskum vykonaný organizáciou Greenpeace dokázal, že v lesoch v okolí dediny Iitate je úroveň radiácie podobná, ako v 30-kilometrovej uzavretej zóne pri jadrovej elektrárni v ukrajinskom Černobyle. Zóna zostáva neobývaná aj 30 rokov po katastrofe, ku ktorej došlo v roku 1986 v tamojšej jadrovej elektrárni. Japonské úrady chcú do konca marca zrušiť väčšinu príkazov na evakuáciu, ktoré ešte zostávajú v platnosti. Uzavretá zóna v bezprostrednom okolí komplexu elektrárne Fukušima však bude dlhodobo zachovaná. V marci 2011 postihlo prefektúru Fukušima zemetrasenie s magnitúdou 9 a nasledovali ničivé cunami. Prírodný živel usmrtil 18.500 ľudí a v miestnej atómovej elektrárni Fukušima spôsobil najhoršiu jadrovú nehodu v dejinách Japonska.


OBJEKTÍVĎalekohľad Chandra oslavuje. Ukázal javy, o ktorých ľudia nevedeli

Keď do vesmíru vypustili röntgenový ďalekohľad Chandra, mnohé z javov, ktoré dnes bežne pozoruje, neboli vôbec známe. Vďaka nemu môžu astronómovia vidieť vplyv tmavej hmoty na okolie či javy, pri ktorých vznikajú gravitačné vlny. Ďalekohľad je navrhnutý tak, aby hlboký vesmír skúmal pomocou röntgenového žiarenia. Vyžarujú ho viaceré telesá vo vesmíre, napríklad centrá galaxií, čierne diery, neutrónové hviezdy, horúce plyny či pozostatky supernov. Avšak na rozdiel od Hubblovho ďalekohľadu, ktorý vesmír zachytáva aj vo viditeľnom spektre, musia astronómovia zábery z Chandry upravovať. Ľudské oko totiž röntgenové žiarenie nevidí. Do vesmíru sa ďalekohľad dostal pred dvadsiatimi rokmi, 23. júla 1999. Jeho misia mala trvať pôvodne päť rokov, no nadsluhuje už ďalších pätnásť. A misia neskončí tak skoro, NASA ju chce predĺžiť aspoň do roku 2024. Vyšší vek sa už na ďalekohľade začína prejavovať. Minulú jeseň inžinieri museli odstaviť jeden z gyroskopov, ktorý pomáha pri otáčaní ďalekohľadu. Podobný problém niekoľkokrát postihol aj Hubbla. Ďalekohľad dostal meno po indo-americkom astrofyzikovi a laureátovi Nobelovej ceny Subrahmanyanovi Chandrasekharovi. Spolu s Hubblovým, Spitzerovým a Comptonovým ďalekoľhadom patrí k takzvaným Veľkým observatóriám. Každý z nich má iné pozorovacie schopnosti, vďaka ktorým skúmajú vesmír v rôznych častiach elektromagnetického spektra.


Generali Poisťovňa bude mať od septembra nového šéfa

Novým riaditeľom bude Rakúšan Georg Engl.

BRATISLAVA. Novým generálnym riaditeľom a predsedom predstavenstva Generali Poisťovne na Slovensku bude od 1. septembra tohto roka Rakúšan Georg Engl. Členom predstavenstva sa stane už od 1. augusta. Ako ďalej informovala spoločnosť, Georg Engl nahradí Romana Juráša, ktorý sa od 1. septembra 2019 stane novým predsedom predstavenstva a generálnym riaditeľom spoločnosti Česká pojišťovna. Členom predstavenstva Českej poisťovne sa stane od 1. júla 2019. Taktiež Jiří Doubravský sa presunie z poisťovne Generali na Slovensku do predstavenstva Českej poisťovne od 1. júla 2019 na pozíciu prevádzkového riaditeľa.Georg Engl je v súčasnosti generálnym riaditeľom a predsedom predstavenstva Generali osiguranje d.d., Zahreb. Do Generali prišiel v roku 2000, keď pôsobil vo Viedni a Varšave. Od 2001 pracoval ako odborný asistent finančného riaditeľa v Generali Holding Viedeň. Georg Engl sa v roku 2005 stal riaditeľom risk manažmentu a strategického plánovania v Generali UK v Londýne. V roku 2009 bol vymenovaný za finančného šéfa Generali osiguranje d.d., Zahreb a v roku 2012 za generálneho riaditeľa a predsedu predstavenstva.Poisťovňa Generali je jedným z popredných poskytovateľov poistenia na slovenskom trhu. Je súčasťou nezávislej talianskej Skupiny Generali. Bola založená v roku 1831 a je jedeným z najväčších celosvetových poskytovateľov poistenia. Skupina Generali pôsobí vo viac ako 50 krajinách sveta. V roku 2018 dosiahla príjem z poistného viac ako 66 mld. eur.


Streľba v nočnom klube v Mexiku si vyžiadala najmenej 15 obetí

GUANAJUATO. Najmenej 15 mŕtvych si v sobotu vyžiadala streľba v nočnom klube v meste Salamanca v mexickom štáte Guanajuato. Ako dodala agentúra AFP, ďalší štyria ľudia boli pri streľbe zranení. Útok sa odohral v nočnom klube La Playa. Útočníci z miesta činu ušli autom, uviedol hovorca polície. Mesto Salamanca sa nachádza v štáte Guanajuato, kde bezpečnostné zložky spustili operáciu proti zločineckým gangom zapletených do krádeží pohonných látok. Týmto mestom prechádza hlavná tepna ropovodu štátnej spoločnosti Petroleos Mexicanos (PEMEX), ktorá za posledných niekoľko rokov prišla krádežami pohonných hmôt o asi tri miliardy dolárov. Koncom januára sa pri jednom z áut zaparkovaných v blízkosti sídla firmy PEMEX našla napodobnenina výbušnej nálože. Neďaleko sa objavili nápisy s vyhrážkami mexickému prezidentovi Andresovi Manuelovi Lópezovi Obradorovi a výzvy, aby z oblasti stiahol vojakov, ktorí majú bojovať proti zlodejským gangom. Salamanca leží menej ako 100 kilometrov od mesta Santa Rosa de Lima, kde úrady pred niekoľkými dňami začali operáciu proti Juanovi Antoniovi Yepezovi, údajnému vodcovi kartelu zaoberajúceho sa krádežou pohonných hmôt.


Whoopi Goldberg bola murárkou, maskérkou v márnici, až neskôr herečkou

Večne bláznivá Sestra v akcii pochádza z chudobných pomerov.

Asi najvýraznejšie sa prejavil komediálny talent Whoopi Goldbergovej vo filme Sestra v akcii a v jeho pokračovaniach. Vtipný príbeh o žene, ktorá má problém so zákonom, a tak sa ukrýva v kostole prezlečená za mníšku, poznajú všetci fanúšikovia tejto geniálnej umelkyne. Za svoj výkon si vtedy vyslúžila Zlatý glóbus. Od nakrútenia spomínaného filmu uplynulo už dvadsaťpäť rokov a Whoopi má odvtedy na konte aj množstvo iných výrazných postáv. Objavila sa v Levom kráľovi, zábavných Mapetoch, Ninja korytnačkách či v Star Treku, ktorý, mimochodom, priam fanaticky uctieva. Máloktorá z jej hollywoodskych kolegýň dokáže byť tak všestranne zameraná. Vie zahrať vážne charakterové úlohy aj prepožičať hlas animovaným postavičkám alebo sa v televíznej šou rozhovoriť o momentálnych problémoch ľudstva. Práve preto je častou účastníčkou rôznych diskusií, kde sa vďaka svojej bezprostrednosti vždy postará o nejaké prekvapenie. Keď ju napríklad v priamom prenose pred televíznymi kamerami potrápili vetry, okomentovala to slovami: „Prepáčte, myslím, že som práve vypustila nejaké žaby.“ Whoopi rozhodne nie je upätá dámička. Aj keď vlani prekročila šesťdesiatku, stále má v sebe kus pubertálnej bláznivosti. Humor jej bol blízky od detstva. Už ako malá hrávala v muzikáloch. Mama ju v tom podporovala. Hoci to ako samoživiteľka nemala ľahké, pre talentovanú dcéru by urobila aj posledné. Loading
 ... Rozhodnutie, že sa Caryn Elaine Johnson, čo je občianske meno Whoopi Goldbergovej, stane herečkou, prišlo, keď mala jedenásť rokov. Vtedy prvýkrát uvidela film Star Trek. Cesta k hereckej kariére bola pre ňu náročná. Keďže pochádzala z chudobných pomerov, istý čas pracovala ako murárka a neskôr ako maskérka v márnici. So šokujúcim priznaním o svojej minulosti prišla v roku 2011, keď v televízii verejne priznala, že poskytovala aj sex cez telefón. „Keď som bola mladá, platili za to veľmi dobre. Teraz by môj hlas ľudia poznali," poznamenala ironicky. Na prvú veľkú príležitosť si musela počkať do tridsiatky, keď si ju všimol režisér Steven Spielberg. Zveril jej hlavnú úlohu vo filmovej dráme Purpurová farba. Whoopi v nej hrala Celie, nevzdelanú vidiecku ženu z amerického juhu a jej výkon bol podľa filmových kritikov skvelý. Dostala zaň Zlatý glóbus a nomináciu na Oscara. Nevídaný úspech prišiel neuveriteľne rýchlo, takmer zo dňa na deň. Zrazu mali o Whoopi záujem všetci vplyvní producenti, každý ju chcel do svojho filmu. Čím viac sa objavovala v novinách a časopisoch, tým častejšie prenikali na verejnosť správy o jej búrlivej mladosti. Vysvitlo, že bola niekoľko rokov závislá od heroínu. Nikdy to nepopierala, dokonca priznala, že v istom období ju držala nad vodou iba jej závislosť. Zúfalo potrebovala peniaze a vedela si ich zarobiť len pochybnou nekvalifikovanou prácou. „Bola som mladá, bez domova a závislá od heroínu. Odišla som zo strednej a dostala som sa k drogám. Bola som typické dieťa šesťdesiatych rokov,“ povedala pre denník The Daily Telegraph. Napokon si vraj sama uvedomila, že táto cesta nie je správna a dobrovoľne sa podrobila liečeniu. Pre drogy sa jej rozpadlo prvé manželstvo. S futbalistom Alvinom Martinom sa postavila pred oltár, keď mala osemnásť rokov. Porodila mu dcéru Alex, no dieťa ich vzťah nezachránilo. Dvojica sa rozviedla šesť rokov po svadbe. Vtedy sa rozhodla urobiť hrubú čiaru za minulosťou. S maličkou dcérou sa presťahovala z New Yorku do Los Angeles. Ani tam však nemala šťastnú ruku pri výbere mužov. Jej druhé manželstvo s kameramanom Davidom Claessenom stroskotalo po dvoch rokoch. Herečka sa potom istý čas stretávala so ženatým Tedom Dansonom, známym zo série kriminálok CSI. Herec opustil pre Whoopi Goldbergovú dlhoročnú manželku, presťahoval sa do hotela a spolu začali plánovať svadbu. Vtedy však zasiahla Tedova matka a synovi rozvod aj plány s Whoopi vyhovorila. Ted neskôr priznal, že hoci Whoopi miloval, mal o ich vzťahu vážne pochybnosti. Vraj to bolo s jej vyjadrovaním citov nanajvýš komplikované. Bola rezervovaná a v prejavoch lásky skôr zdržanlivá. V jednom z rozhovorov priznala, že sa chcela vydávať najmä preto, lebo túžila po normálnom živote. „Človek by mal milovať osobu, ktorú si vezme, byť jej skutočne oddaný. Ja som túto oddanosť nikdy nepoznala. Chcela som sa len cítiť normálne. A zdalo sa mi, že ak budem vydatá, tak budem mať normálny život. Ale to sa nestalo,“ poznamenala. Tretí a zároveň poslednýkrát sa rozhodla uzavrieť manželský zväzok s hercom Lylom Trachtenbergom. Vydržalo im to spolu rok a viac sa už do ďalších pokusov nepúšťala. Dnes žije spokojne bez vážnej známosti a vraj je šťastná. Aj napriek tomu, že sa z nej stala tak trochu zatrpknutá skeptička a ľuďom rozdáva v oblasti lásky svojské rady. V knihe Ak niekto vraví, že ho dopĺňate, bežte, napríklad píše: „Niekedy nedostanete vo vzťahu všetko, čo chcete. Ak stretnete niekoho iného, kto vám to vie dať, choďte do toho. Je to oveľa lepšie, ako byť naštvaný na človeka, ktorého milujete." Vlastne tak nepriamo nabáda čitateľov k nevere. Loading
 ... Osud jej síce nedoprial veľa šťastia v súkromí, úspechy v kariére jej však túto traumu plnohodnotne nahradili. Whoopi patrí medzi málo umelcov, ktorých odborníci z filmárskej brandže označujú ako držiteľov EGOT. Je to skratka pre najprestížnejšie filmové ocenenia, ktoré počas života získala : Emmy, Grammy, Oscar a Tony Award. Prvú nomináciu na Oscara jej priniesla rola vo filme Purpurová farba, zlatú sošku však dostala až po nakrútení legendárneho filmu Duch. Ocenenie Grammy získala v roku 1985 ako prvá Afroameričanka v histórii. Na konte má aj dve ceny Emmy a muzikálovú sošku Tony. V kultovom filme Duch si zahrala podvodnícku špiritistku, ktorá sa napokon dostala na zoznam sto najlepších filmových postáv všetkých čias. Jej kolegami na plátne boli Patrik Swayze a Demi Moore. Práve na Swayzeho žiadosť Whoopi do filmu oslovili. Svoje najväčšie filmové ocenenie si vraj prebrala v povznesenom stave. „Dala som si senzačný joint, ktorý bol posledný domáci. Keď povedali moje meno, pomyslela som si, do kelu," povedala pre americký webový magazín TMZ. Svojho prvého Oscara dokonca takmer stratila, keď ho dala vyčistiť. Filmovú cenu napokon našli po dlhom pátraní na letisku medzi odpadkami. Whoopi si v každom prípade zo svojej pikantnej minulosti veľa nerobí. Verejnosť stále zabáva štipľavými poznámkami, neraz sa terčom jej vtipov stávajú aj jej slávni hereckí kolegovia. „Nechcem vyzerať ako Halle Berry. Ale je pravdepodobné, že ona bude nakoniec vyzerať ako ja,“ vyhlásila so smiechom, keď si nepriamo robila žarty zo svojich prebytočných kilogramov. V posledných rokoch ju trápi výrazná nadváha. Stále skúša nové diéty a popritom sa aktívne venuje dvojročnej pravnučke Charlie Rose. Babičkou sa stala už v tridsiatich štyroch rokoch, keď prišla na svet jej prvorodená vnučka Amarah Skye. Okrem nej má šesťdesiatjedenročná herečka ešte ďalšie dve vnúčatá Jerzey a Mansona.


Vlastník výrobcu hračiek Lego prevezme prevádzkovateľa Legolandov

LONDÝN. Rodina, ktorá je vlastníkom dánskeho výrobcu hračiek Lego, prevezme spolu s investičnou spoločnosťou Blackstone a kanadským dôchodkovým fondom CPPIB britskú firmu Merlin Entertainment. Tá prevádzkuje múzeá voskových figurín Madame Tussauds a zábavné parky vrátane Legolandov. Kontrakt ohodnocuje firmu Merlin Entertainment na 7,5 miliardy USD (6,59 miliardy eur). Po dokončení kontraktu, s čím sa počíta vo 4. kvartáli, budú Blackstone a CPPIB vlastniť 50 percent spoločnosti Merlin. Ďalších 50 percent bude kontrolovať firma Kirkbi, privátna investičná spoločnosť rodiny Kristiansenovcov, ktorá vlastní hračkársku spoločnosť Lego. Kirkbi už teraz kontroluje vo firme Merlin približne 30-percentný podiel. Kupci zároveň uviedli, že akcie Merlinu budú stiahnuté z burzy. Tento krok by mal firme umožniť výraznejšie investovať do svojich aktív a realizovať rastové plány. Merlin Entertainment vlastní v Číne tri múzeá Madame Tussauds a v januári uviedla, že s tretími stranami rokuje o niekoľkých miestach vhodných na výstavbu parkov Legoland v tejto krajine. To sa hodí firme Lego, ktorá plánuje zvýšiť počet svojich obchodov v Číne tento rok na 140, čo je viac než dvojnásobok súčasného počtu. Plány Lega v Číne predstavujú najvýraznejšiu expanziu spomedzi všetkých svetových trhov. Spoločnosť Merlin Entertainment prevádzkuje okrem múzeí Madame Tussauds a zábavných parkov aj známe Londýnske oko, tretie najväčšie vyhliadkové koleso na svete. Odhaduje sa, že každoročne navštívi parky a iné atrakcie, ktoré Merlin Entertainment prevádzkuje, približne 67 miliónov ľudí.


Mladá žena zomrela po útoku nožom v nemeckom parku

VIERSEN. Obeťou útoku nožom v parku v centre Viersenu v nemeckej spolkovej krajine Severné Porýnie-Vestfálsko sa -v rozpore s pôvodnými informáciami - nestala mladá žena vo veku okolo 20 rokov, ale 15-ročná miestna tínedžerka rumunského pôvodu. Zatiaľ nie je jasné, či ubodaná, ktorá na následky zranení skonala po prevoze do nemocnice, disponuje aj nemeckým občianstvom. Na polícii sa prihlásil už z minulosti známy 25-ročný Turek, ktorý sa predtým vyhol policajnej kontrole pri pátraní po dôvodne podozrivom. Jeho možnú účasť na zločine preverujú kriminalisti. Informovali o tom tlačová agentúra DPA a internetové vydanie denníka Bild. Policajtov zalarmovali bezdomovci, ktorí popíjali v parku pivo, keď sa k nim priblížila potácajúca sa, skrvavená žena hovoriac po nemecky: "Zomieram, zomieram." Odvtedy pokračovalo v okolí intenzívne pátranie po dôvodne podozrivom z vražedného útoku, ktorého polícia opísala ako muža severoafricého výzoru s čiernymi vlasmi v čiernom odeve a obuvi, vysokého približne 170 centimetrov. Pátranie, na ktorom sa podieľali aj posádky policajných vrtuľníkov a mnoho patrol, neprinieslo do skorých večerných hodín očakávaný výsledok. Podozrivý z činu sa prihlásil napokon na polícii sám. V Nemecku došlo v ostatných mesiacoch opakovane k útokom nožmi, pri ktorých vyhasli mladé životy.


Sopko z OĽaNO žiada vládu, aby zvyšovanie platov pedagógov riešila v zákone

Platové tarify pre verejných zamestnancov majú byť nad úrovňou minimálnej mzdy.

BRATISLAVA. Pri návrhu novely zákona o odmeňovaní niektorých zamestnancov pri výkone práce vo verejnom záujme, ktorý v stredu schválila vláda, sa podľa poslanca Národnej rady SR za hnutie Obyčajní ľudia a nezávislé osobnosti (OĽaNO) Miroslava Sopka zabudlo na požiadavky stavovských organizácií pri úprave platových taríf pedagogických zamestnancov a odborných zamestnancov na zvýšenie ich platov o 10 %. Uviedol to v stanovisku, ktoré agentúre SITA poskytol hovorca OĽaNO Matúš Bystriansky. "Vláda sa zaviazala vo vlastnom programovom vyhlásení, že bude pravidelne zvyšovať platy pedagogických zamestnancov a že sa pripravia opatrenia na podporu začínajúcich pedagógov. Po tomto nám zostáva konštatovať, že vláda robí z pedagogických zamestnancov druhotriednych zamestnancov," hovorí Sopko. "Žiadam preto vládu SR, aby nečakala a neriešila to nariadením vlády, ale riešila zvyšovanie platov všetkých zamestnancov komplexne vždy v prijatom návrhu zákona. Minimálne takýto spravodlivý prístup si všetci zamestnanci vo verejnej službe zaslúžia," dodáva.Povedal tiež, že návrh novely zákona o odmeňovaní niektorých zamestnancov vo verejnom záujme považuje aj za dobrý výsledok tlaku opozície, ktorá podala v tejto veci podnet na Ústavný súd SR. "Tento návrh by mal potešiť najmä tých, ktorých platové tabuľky sa už veľmi dlho začínali pod minimálnou mzdou. Podľa môjho názoru protiústavné a nemorálne podhodnotenie kuchárok, upratovačiek či školníkov by sa malo konečne odstrániť," uviedol. Vláda v stredu schválila návrh novely zákona o odmeňovaní niektorých zamestnancov pri výkone práce vo verejnom záujme, ktorým sa má od začiatku budúceho roka zaviesť nový systém tabuľkových platov pre 229 tisíc zamestnancov vo verejnej správe. Všetky platové tarify pre verejných zamestnancov majú byť od začiatku budúceho roka nad úrovňou minimálnej mzdy. Najnižšia platová tarifa má od začiatku budúceho roka predstavovať 520 eur, čo zodpovedá ministerstvom práce navrhovanej minimálnej mzde na Slovensku na rok 2019. V súčasnosti najnižšia platová tarifa v základnej tabuľke dosahuje 246,50 eura a v osobitnej tabuľke 231 eur, pričom zamestnávateľ tieto tarify dorovnáva doplatkami do výšky minimálnej mzdy. Nová základná tabuľka sa nemá vzťahovať na pedagogických a odborných zamestnancov, vysokoškolských učiteľov a vedeckých a vývojových zamestnancov. V prípade týchto skupín zamestnancov rezort školstva navrhol naďalej ponechať dve platové tabuľky, pričom podľa jednej tabuľky budú odmeňovaní pedagogickí a odborní zamestnanci. Druhá tabuľka určuje osobitnú stupnicu platových taríf učiteľov vysokých škôl a výskumných a vývojových zamestnancov. "Táto stupnica platových taríf je výsledkom začlenenia výskumných a vývojových zamestnancov do osobitnej stupnice platových taríf učiteľov vysokých škôl," objasnil úrad vlády.


Apple chce odpojiť múdre hodinky od iPhonu

Získajú prístup k internetu, hudbe aj mapám.

CUPERTINO, BRATISLAVA. Apple sa chystá vynoviť svoje múdre hodinky Watch, ktoré sa vďaka novému čipu od Intelu majú stať nezávislými na iPhone. Pripoja sa k mobilnej sieti operátora, aby získali prístup k službám bežiacim v cloude. Nový čip má podľa agentúry Bloomberg poskytnúť LTE konektivitu, pričom Apple v tejto chvíli rokuje s viacerými mobilnými operátormi v USA a Európe na potrebnej podpore. Znamená to, že hodinky sa môžu stať plnohodnotným zariadením namiesto toho, aby boli len externým zariadením smartfónu. Získajú prístup k hudbe, mapám, ale aj k nástrojom pre komunikáciu. Vedenie spoločnosti dúfa že sa vynoveným hodinkám podarí na trhu presadiť. Vývojári pracujú na modernizácii už dlhší čas. Pôvodne pridali iba GPS čip, vďaka ktorému dokážu hodinky sledovať pohyb používateľa v meste a pri športových aktivitách i bez podpory mobilu. Hoci firma chcela pridať podporu pre LTE siete už dávnejšie, nebolo to pre energetické obmedzenia možné. Nový čip však priniesol zdokonalenú energetiku a vyhliadky na ďalšie optimalizácie. Apple sa doposiaľ spoliehal pri vývoji hlavne na firmu Qualcomm. Technické detaily o výdrži zatiaľ nie sú k dispozícii, všetky informácie pochádzajú zo zákulisných zdrojov. TIP: Pozrite si odborné recenzie a ceny Apple Watch v našej službe Recenzie.Sme.sk.


Kyrgios zrejme proti Slovensku nastúpi. Slováci sú už v Austrálii

Trénerom slovenského mužstva bude Dominik Hrbatý.

SYDNEY. Nad štartom austrálskeho tenistu Nicka Kyrgiosa v baráži o účasť vo svetovej skupine Davisovho pohára proti Slovensku (16.-18. septembra) stále visí otáznik. Podľa austrálskeho kapitána Lleytona Hewitta existuje 50-percentná šanca, že na tráve v Sydney nastúpi. Šestnásty hráč svetového rebríčka ATP pre zranenie ohýbača bedrového kĺbu skrečoval zápas 3. kola na US Open proti Ukrajincovi Iľjovi Marčenkovi. "Po dnešnom tréningu to so štartom Nicka v baráži so Slovenskom vidím oveľa pozitívnejšie, ako keď som ho videl v New Yorku na US Open. Dúfam, že jeho bedrový kĺb sa do začiatku zápasu zahojí. Musíme to brať deň po dni. Teraz ťažko povedať, koľko potrebuje potrénovať na tráve, aby bol schopný nastúpiť na piatkové dvojhry a podať takmer stopercentný výkon," povedal Hewitt pre oficiálnu stránku Austrálskeho tenisového zväzu. Slováci sú už v Sydney kompletní. "Do dejiska zápasu dorazil aj Dominik Hrbatý, ktorý bude počas barážového stretnutia v úlohe trénera davicupového tímu. Norbert Gombos bol v Sydney prvý," povedal pre oficiálnu stránku Slovenského tenisového zväzu šéf výpravy SR Vladimír Habas. "Po únavnej ceste sa tešíme na spánok," dodal v kontaktnej správe zo Sydney. V sobotu zamierili do Austrálie Andrej Martin s Igorom Zelenayom spoločne s kapitánom tímu Miloslavom Mečířom. Po vlastnej osi sa do Sydney presunul Jozef Kovalík, ktorý v piatok popoludní ešte hral štvrťfinále na challengeri v Janove. Mečíř nebude mať k dispozícii dvoch najlepších singlistov Martina Kližana a Lukáša Lacka.


Americká ústava podľa súdu negarantuje vrahom bezbolestnú smrť

Väzňa popravia injekciou, žiadosť o iný spôsob popravy súd zamietol.

WASHINGTON. Najvyšší súd USA v pondelok vyniesol verdikt, že ústava negarantuje "bezbolestnú smrť" pre odsúdených vrahov. Súd tak rozhodol, že väzňa v štáte Missouri môžu popraviť smrtiacou injekciou aj napriek jeho vážnemu stavu, ktorý môže spôsobiť, že sa udusí. Informovala o tom agentúra DPA. Hlasovanie v pomere 5-4 odmietlo tvrdenie Russella Bucklewa, že pri použití injekcie pôjde o krutý a neobvyklý trest, lebo by to mohlo u neho vyvolať krvácanie a dusenie. Trval na tom, že štát musí nájsť iný spôsob popravy, napríklad smrtiacim plynom. Podľa súdu však takáto metóda sa nepoužíva v štáte Missouri a ani v nijakom inom štáte. Jeden zo sudcov sa vyjadril, že nie je jasné, či by táto metóda bola v každom prípade menej bolestivá. Rozhodnutie konzervatívnej väčšiny na najvyššom súde znamená, že ústavný zákaz "krutých a neobvyklých" metód stále bráni druhom najvyššieho trestu podobným mučeniu, ale "negarantuje väzňovi bezbolestnú smrť. Bucklew čaká na popravu za vraždu ešte z roku 1996. Federálna vláda a armáda, ako aj väčšina štátov, majú zákony umožňujúce najvyšší trest v osobitných prípadoch, zvyčajne spojených s vraždou prvého stupňa.


Historicky najnižší deficit Slovensko zatiaľ nedosiahlo, Kažimír sa prepočítal

Najnižším schodkom v histórii naďalej zostáva údaj z roku 2007, kedy deficit jedinýkrát v histórii klesol pod 2 percentá výkonu ekonomiky.

BRATISLAVA. Hoci pôvodne to tak vyzeralo, Slovensku sa v minulom roku rozpočtový cieľ dosiahnuť nepodarilo. Toľko vlani dosiahol schodok verejných financií. Eurostat totiž zverejnil definitívnu jesennú notifikáciu deficitu a dlhu, podľa ktorej schodok verejných financií vlani dosiahol 2,19 percenta hrubého domáceho produktu, kým ešte v jarnej notifikácii hovoril o deficite na úrovni 1,68 percenta výkonu ekonomiky. Rozpočet verejnej správy počítal so schodkom na úrovni 1,93 percenta hrubého domáceho produktu. Hrubý dlh verejnej správy podľa aktuálnej notifikácie dosiahol vlani 42,053 miliardy eur, čo znamenalo 51,82-percentný podiel na hrubom domácom produkte. Ako ďalej informuje Štatistický úrad SR, v jesennej notifikácii sa oproti jarnej správe spresnili zdrojové údaje. Týkať sa mali hodnoty prijatých daní, korekcií pri európskych fondoch, pohľadávok a záväzkov a spresniť sa mal aj výpočet príjmov z majetku pochádzajúci z verejných korporácií. "Pri výpočte deficitu a dlhu za roky 2013 až 2016 sme vychádzali z najaktuálnejších dostupných údajov za subjekty klasifikované v sektore verejnej správy a odporúčaní Eurostatu," dodáva Štatistický úrad SR. Podľa Rady pre rozpočtovú zodpovednosť (RRZ) mala najvyšší dopad na navýšenie deficitu verejnej správy aktualizácia odhadu dane z príjmov právnických osôb. Z celkovej zmeny v notifikácii deficitu na úrovni 412 miliónov eur sa tento faktor podieľal až 224 miliónov eur. Ďalších 161 miliónov eur k schodku pridala aktualizácia superdividendového testu na dividendy SPP, o zvyšok sa postaralo zníženie pohľadávky Protimonopolného úradu SR voči stavebným spoločnostiam a iné vplyvy. Pozitívne na deficit verejných financií vplývalo zníženie úrovne korekcií k čerpaniu eurofondov v sume 39 miliónov. eur. Po zverejnení aktualizovaných údajov Eurostatom tak už neplatia slová ministra financií Petra Kažimíra z apríla tohto roku. Vtedy po jarnej notifikácii deficitu a dlhu hovoril o prepisovaní histórie a historicky najnižšom deficite verejných financií, aký kedy Slovensko malo. Najnižším schodkom v histórii však po aktualizácii údajov naďalej zostáva údaj z roku 2007, kedy deficit jedinýkrát v histórii klesol pod 2 percentá výkonu ekonomiky, konkrétne na 1,95 percenta hrubého domáceho produktu.


Nemocnice už nebudú vyberať poplatky za epidurál a otcov pri pôrode

Zmeny v poplatkoch začnú platiť od februára.

BRATISLAVA. Od 1. februára dôjde k zmenám v poplatkoch v pôrodniciach. Zrušiť sa majú úhrady za epidurál či za prítomnosť otca pri pôrode. Povedal to v stredu po rokovaní vlády minister zdravotníctva Tomáš Drucker (nominant Smeru). Zmeny v poplatkoch súvisiacich s pôrodom avizoval Drucker už koncom minulého roka. Vtedy však hovoril aj o zrušení poplatku za výber pôrodníka. Od toho však minister nakoniec upustil, tento poplatok chce ponechať. "Rozhodol som sa tak po debate s jednotlivými nemocnicami," uviedol Drucker s tým, že časť odmeny ide aj pre samotného lekára. Drucker nemá dokončené rokovania o tom, či budú zdravotné poisťovne epidurál hradiť z verejného zdravotného poistenia, diskusia je podľa neho ešte otvorená. Ak sa s nimi ale rezort nedohodne, platiť to budú nemocnice. Rezort zdravotníctva bude v tomto roku pracovať aj na recertifikácii Baby Friendly nemocníc. Takýto certifikát má v súčasnosti podľa Druckera len nemocnica v Čadci. Záujem oň ale majú aj iné zdravotnícke zariadenia, zdôraznil minister. Takéto nemocnice kladú dôraz na blízky kontakt matky s dieťaťom. Dojčeným bábätkám nedávajú cumle ani iné náhrady prsníka a matkám poskytujú poradenstvo v oblasti dojčenia. Začiatkom roka by mali byť hotové aj štandardy pre oblasť gynekológie a pôrodníctva. Tie lekárom napovedia, ako majú postupovať v jednotlivých situáciách, napríklad pri nástrihu hrádze.


V Chemnitzi sa uskutoční koncert proti krajnej pravici

Napätie, ktoré vzniklo za posledný týždeň v Chemnitzi, odráža rastúcu polarizáciu týkajúcu sa témy migrantov.

CHEMNITZ. V nemeckom meste Chemnitz sa v pondelok večer uskutoční koncert proti krajnej pravici. Očakáva sa, že výzvu na účasť zo strany niektorých najznámejších nemeckých skupín budú nasledovať tisícky ľudí. Koncert bude reakciou na týždeň trvajúce, občas násilné protesty krajne pravicových skupín proti migrantom. Protesty vyvolala smrť 35-ročného Nemca, ktorý zomrel v Chemnitzi 26. augusta. V súvislosti s útokom zatkli 22-ročného Sýrčana a 21-ročného Iračana, ktorí sú podozriví z vraždy. Napätie, ktoré vzniklo za posledný týždeň v Chemnitzi, odráža rastúcu polarizáciu týkajúcu sa témy migrantov, ktorých do Nemecka od roku 2015 prišlo viac než milión. Koncert sa uskutoční pod heslom #NásJeViac.


Fico vyzval občanov na účasť vo voľbách, poukázal na silu krajov

Premiér ocenil spoluprácu pri opravách ciest, zmenu potrebuj stredné školy

PREŠOV. Voľby do orgánov vyšších územných celkov (VÚC) týždeň pred ich konaním podľa premiéra Roberta Fica zatiaľ nepútajú pozornosť verejnosti na Slovensku. Predseda vlády preto v piatok na brífingu v Prešove vyzval všetkých ľudí, aby v sobotu 4. novembra prišli voliť. Dve kolá sú úplne nezmyselné, ak si zoberieme, aká nízka je účasť ľud na týchto voľbách. Finančné náklady nezodpovedajú tejto forme demokracie. „Je to niečo, čo mimoriadnym spôsobom ovplyvňuje život ľudí na Slovensku. Ľudia asi málo vedia, že samosprávne kraje majú na starosti obrovské množstvo kompetencií,“ povedal Fico. Jedným z príkladov sú podľa neho cesty 2. a 3. triedy, kde sa rozdelenie kompetencií medzi štátom a VÚC ukázalo ako správne. Premiér ocenil opravy cestnej komunikácie cez úvery, ktoré si kraje berú. Ďalším príkladom sú stredné školy, kde je ale podľa premiéra potrebné napraviť štruktúru vzdelania, ktorá je nastavená zle a produkuje stredoškolákov bez uplatnenia. „Viem, že dnes sú kraje, ktoré si to strážia a ktoré môžu mať problém s tým, že im do toho zasahujeme. Ale buď to urobia samy, alebo štát do toho vletí veľmi intenzívne. Ale musíme definitívne vyriešiť na Slovensku stredné školy pokiaľ ide o ich štruktúru, pretože naďalej budeme produkovať absolventov stredných škôl pre úrady práce,“ avizoval Fico. Pripomenul tiež, že v tomto roku budú ľudia premiérovo voliť predsedov krajov a poslancov na päť rokov, aby sa regionálne voľby prispôsobili voľbám do mestských a obecných zastupiteľstiev. „Je to prvýkrát, keď takto predlžujeme (volebné) obdobie županov a poslancov regionálnych parlamentov,“ povedal Fico s tým, že ďalšou novinkou je iba jednokolová voľba. Až doteraz sa totiž o predsedoch samosprávnych krajov rozhodovalo v dvoch kolách. „Dve kolá sú úplne nezmyselné, ak si zoberieme, aká nízka je účasť ľudí, ktorí sa zúčastňujú na týchto voľbách. Tie finančné náklady nezodpovedajú tejto forme demokracie, preto jedno kolo považujeme za veľmi správne rozhodnutie,“ dodal premiér.


NEKROLÓGNenazývala sa feministkou, no za práva žien bojovala. Zomrela kalifornská politička Fong Eu

Povedali jej, že vedkyňa z nej nebude. Ona získala tri tituly a stala sa pravou rukou kalifornského guvernéra.

Z čínskej práčovne to dotiahla až na šéfku úradu kalifornského guvernéra. Stala sa tak prvou ženou na tomto poste. Neskôr ju americký prezident Bill Clinton vymenoval za americkú veľvyslankyňu pre Mikronéziu. March Fong Eu (29.3.1922 – 21.12.2017), rodáčka z kalifornského mesta Oakdale, sa stala symbolom ženskej vytrvalosti. Vyštudovala viacero odborov, aj keď ju školský poradca varoval, že ako žena s čínskym pôvodom sa poriadne neuplatní. Vo vede, ktorá ju lákala, už vôbec. Bola priekopníčkou. Ženám a Američanom ázijského pôvodu, ktorí chceli zlepšovať spoločnosť, otvorila dvere. Zomrela krátko pred sviatkami, po operácii, ktorú musela podstúpiť po tom, ako spadla. Dožila sa 95 rokov. March Fong Eu bola potomkom čínskych imigrantov. Jej rodičia viedli ručnú práčovňu v Oakdale a keď sa presťahovali do San Francisca, otvorili si tam ďalšiu. March bola nadaná študentka, ktorá dostávala samé áčka a chcela sa stať vedkyňou. V tomto sne ju na škole nepodporovali, ona si napriek tomu presadila svoje. Štúdium dentálnej hygieny skončila ako bakalárka, stala sa magisterkou umenia a zo Stanfordskej univerzity odišla s doktorátom v oblasti vzdelávania. To všetko stihla skôr, než sa v roku 1966 stala súčasťou Kalifornského zákonodarného zhromaždenia. Nikdy sa nepovažovala za feministku, no rozčuľoval ju dvojaký meter voči ženám. Los Angeles Times pripomínajú, že jej azda najznámejšou agendou bol úspešný boj proti spoplatneným toaletám vo verejných budovách. Poukazovala na to, že pisoáre pre pánov sú často zadarmo a ženy sú v nevýhode. No podarilo sa jej zaviesť aj poštovú registráciu voličov. Fong Eu ťažila zo "záchodovej agendy" vo volebnej kampani na šéfku úradu kalifornského guvernéra. V roku 1975 sa ňou stala prvýkrát, keď získala rekordných 3,4 miliónov hlasov. Už o štyri roky za ňu hlasovalo až 600-tisíc voličov.


Zdravotný stav hospitalizovaného Georgea Busha staršieho sa zlepšuje

Exprezidenta premiestnili z oddelenia intenzívnej starostlivosti na bežnú nemocničnú izbu.

HOUSTON. Zdravotný stav bývalého amerického prezidenta Georgea H. W. Busha, ktorého v nedeľu hospitalizovali pre infekciu v nemocnici v Houstone, sa zlepšuje. Exprezidenta premiestnili z oddelenia intenzívnej starostlivosti na bežnú nemocničnú izbu, informoval v stredu Jim McGrath, hovorca rodiny Bushovcov. George Bush starší (93) by mal podľa jeho slov pravdepodobne stráviť v Houstonskej metodistickej nemocnici "ešte zopár dní". Amerického exprezidenta hospitalizovali pre infekciu, ktorá sa mu rozšírila do krvného obehu. "Je čulý, komunikuje s personálom nemocnice, rodinou a priateľmi a jeho lekári sú veľmi spokojní s tým, ako sa mu darí," uviedol McGrath vo vyhlásení, z ktorého citovala agentúra AP. Bush starší je podľa McGratha vďačný za všetky modlitby i priania skorého uzdravenia. Hovorca zároveň dodal, že exprezidenta momentálne viac než jeho zdravotný stav zaujímajú výsledky bejzbalu. Busha hospitalizovali v nedeľu, len deň po pohrebe jeho manželky Barbary, s ktorou bol ženatý 73 rokov. Barbara Bushová trpela viacerými vážnymi ochoreniami a zomrela 17. apríla vo veku 92 rokov vo svojom dome v Houstone po tom, ako odmietla ďalšiu liečbu. Na jej pohrebe v Kostole sv. Martina v Houstone sa okrem jej manžela zúčastnili aj traja ďalší bývalí americkí prezidenti so svojimi manželkami - jej syn George W. Bush, ďalej Bill Clinton a Barack Obama a tiež súčasná prvá dáma Melanie Trumpová. George Bush starší trpí formou Parkinsonovej choroby, v dôsledku ktorej sa pohybuje pomocou invalidného vozíka či motorizovanej kolobežky. V ostaných rokoch ho viackrát hospitalizovali pre problémy s dýchaním. Vlani v apríli strávil v Houstonskej metodistickej nemocnici dva týždne, pričom sa liečil z mierneho zápalu pľúc a chronickej bronchitídy. V rovnakej nemocnici ho pre zápal pľúc ošetrovali už aj vlani v januári. George H. W. Bush bol šéfom Bieleho domu v rokoch 1989-1993. V súčasnosti je najstarším žijúcim bývalým prezidentom USA. Je tiež zároveň otcom neskoršieho amerického prezidenta Georgea W. Busha (2001-2009).


Slovensko čaká extrémne teplý týždeň

V utorok vystúpi teplota miestami až na 36 stupňov Celzia.

BRATISLAVA. Slovenský hydrometeorologický ústav vydal na utorok v popoludňajších hodinách výstrahu druhého stupňa pred vysokými teplotami pre väčšinu územia Slovenska. Informuje o tom na svojej internetovej stránke. Teploty môžu vystúpiť až na 36 stupňov Celzia. Výstraha druhého stupňa platí pre Bratislavský, Banskobystrický, Trenčiansky, Košický, Nitriansky a Trnavský kraj. "Vysoká teplota predstavuje potenciálne nebezpečenstvo pre ľudské zdravie, fyzické aktivity a tvorbu požiarov. Uvedená teplota vzduchu je v danom ročnom období a oblasti zriedkavá a pravdepodobnosť poškodenia zdravia nadmerným zaťažením organizmu u niektorých osôb je vysoká," varujú meteorológovia. Pre Prešovský kraj vydali na utorok výstrahu prvého stupňa. V stredu a vo štvrtok sa výstraha rozšíri na celé územie Slovenska. Teplota by mala vystúpiť až na 37 stupňov Celzia. SHMÚ ďalej informuje, že Slovensko čaká mimoriadne až extrémne teplý týždeň. "Vzhľadom na zvýšenú záťaž organizmu preto netreba zabúdať na základné opatrenia - dodržiavať pitný režim a vyhýbať sa priamemu slnku predovšetkým okolo poludnia a krátko popoludní," dodávajú meteorológovia.


Líderka nemeckých populistov nepovedie opozičnú AfD do volieb

Členovia by mali o lídrovi strany vo voľbách rozhodnúť na víkendovom zjazde.

BERLÍN. Líderkou euroskeptickej Alternatívy pre Nemecko (AfD) v blížiacich sa parlamentných voľbách nebude predsedníčka strany Frauke Petryová. Ako vyplýva z jej stredajšieho videoposolstva, nebude sa uchádzať o post volebnej líderky ani o účasť v špičkovom tíme AfD. Politička, ktorá má za sebou v uplynulých mesiacoch intenzívny vnútrostranícky boj s kritikmi, v zdôvodnení uviedla, že AfD čelí od jesene 2015 absencii spoločnej stratégie, takže imidž strany trpí a jej vedenie neustále prekvapujú úplne neočakávané a nekoordinované výroky istej menšiny v strane. To odstrašilo časť potenciálnych voličov AfD, ktorej voličská základňa sa v ostatnom čase výrazne zmenšila. Preferencie strany klesli z až 30 percent v jesenných mesiacoch 2015 na súčasných 14 percent. Petryová zároveň podčiarkla, že nezávisle na diskusii o personálnych otázkach by sa AfD mala sústrediť aktuálne na rozpravu o naliehavých odborných problémoch. Stranícke dokumenty by sa mali schvaľovať a rozhodnutie o lídrovi strany vo voľbách by malo padnúť na víkendovom zjazde AfD v Kolíne nad Rýnom, voči ktorému sa v tomto nemeckom meste chystajú viaceré protestné akcie. Petryová ešte vlani v decembri oznámila, že sa po druhý raz vydala a je v požehnanom stave.


Spojené štáty výrazne znížia počet prijímaných utečencov

Budúci rok príjmu USA iba 45-tisíc utečencov.

WASHINGTON. USA znížia maximálny počet utečencov, ktorých prijmú v nadchádzajúcom fiškálnom roku, na 45-tisíc, oznámil to v stredu americký rezort diplomacie. Ide o významný pokles v porovnaní so 110-tisíc utečencov, ktorých chcel prijať vo fiškálnom roku 2017 bývalý prezident Barack Obama. Súčasný šéf Bieleho domu Donald Trump sa snaží prijímanie utečencov obmedziť, pripomína agentúra DPA. Aj toto nižšie číslo pre fiškálny rok, ktorý sa začína 1. októbra, však stále predstavuje podľa štátnych úradníkov štedrý program prijímania utečencov, keď Kanada privíta v budúcom roku 25-tisíc utečencov a Austrália približne 18-tisíc. V novej skupine utečencov budú aj uchádzači o azyl z Austráliou prevádzkovaných záchytných centier v Tichom oceáne. To je súčasť dohody odsúhlasenej Obamovou administratívou, ktorú Trump kritizoval. Nový počet prijímaných utečencov je podľa úradníkov v zhode s úsilím posilňovať bezpečnosť USA a pokračovať v poskytovaní humanitárnej pomoci. Medzi prijímanými utečencami v roku 2018 bude 19.000 z Afriky, 17.000 z Blízkeho východu a južnej Ázie, 5000 z východnej Ázie, 2000 z Európy a strednej Ázie a 1500 z Latinskej Ameriky a Karibiku. Spojené štáty stanovujú limit pre počet prijímaných utečencov každý rok a Obama ho značne navyšoval v čase kritiky zo strany európskych spojencov, že USA nerobia dosť pri reakcii na sýrsku utečeneckú krízu. Agentúra DPA s odvolaním sa na úradníkov dodáva, že v tomto fiškálnom roku, ktorý sa končí v sobotu, bude v USA prijatých približne 54.000 utečencov.


Tatarák chcú predávať desiatky slovenských reštaurácií

Reštaurácie musia jedálnom lístku informovať aj o rizikách, ktoré môžu pri konzumácii vzniknúť.

BRATISLAVA. Záujem podávať tatársky biftek prejavili už desiatky reštaurácií po celom Slovensku. Úrad verejného zdravotníctva zatiaľ eviduje 93 zariadení. Jeho legálny predaj reštauráciám od júna umožnila novela vyhlášky, dovtedy za to, že ho ľudom ponúkali, hrozili pokuty. Reštaurácie, ktoré chcú tatarák podávať, majú oznamovaciu povinnosť. "Prevádzkovateľ zariadenia verejného stravovania je povinný oznámiť to miestnemu príslušnému regionálnemu úradu verejného zdravotníctva v SR. Bez predmetného oznámenia "tatárske bifteky" v reštauráciách nie je povolené podávať," povedal hlavný hygienik Slovenska Ján Mikas. Regulatívam podlieha aj príprava pokrmu. Treba ho urobiť z vopred zmrazeného mäsa a vajec z registrovaných a kontrolovaných chovov, musia byť čerstvé. Biftek sa musí podávať hneď po jeho dohotovení. Reštaurácie musia tiež v jedálnom lístku informovať aj o rizikách, ktoré môžu pri konzumácii vzniknúť, a to formulkou: "Neodporúča sa, aby tepelne nespracované mäso a vajcia konzumovali deti, tehotné, dojčiace ženy a osoby s oslabenou imunitou". Novelou vyhlášky sa zmenili i podmienky a predaj steakov či metóda sous vide.


Putin varoval USA pred rozmiestnením nových jadrových striel v Európe

MOSKVA. Ruský prezident Vladimir Putin obvinil v stredu Spojené štáty, že použili "falošné obvinenia" proti Ruskej federácii, aby mohli odstúpiť od Zmluvy o likvidácii rakiet stredného a kratšieho doletu (INF). Putin vo svojom prejave k poslancom oboch komôr ruského parlamentu pripustil, že od podpísania INF v roku 1987 došlo vo svete k veľkým zmenám, pričom však daný typ zbraní vyvíjali mnohé štáty, "len Rusko a USA nie", a to dobrovoľne. Tento stav podľa Putina mohol vyvolávať otázky, ale USA nemali prísť s falošnými obvineniami, aby nimi zdôvodnili svoje odstúpenie od INF. Prezident pripomenul, že Spojené štáty v minulosti odstúpili od zmluvy o protiraketovej obrane, pričom však postupovali "otvorene a čestne". Teraz podľa neho USA "všetko porušujú, a potom hľadajú ospravedlnenia a pomenúvajú vinníkov". Vyhlásil tiež, že Rusko je pripravené na rokovania o odzbrojení, ale "už viac nebude klopať na zatvorené dvere". Dodal, že Rusko bude pokračovať v rozvoji svojich ozbrojených síl. Podľa Putina politiku USA možno "sotva označiť za priateľskú". Kritizoval zavádzanie ďalších sankcií i "demontáž zmluvnej bázy medzinárodnej politiky". Zdôraznil, že Rusko nie je hrozbou a "chce mať priateľské vzťahy s USA". Uviedol však, že Rusko nenechá bez odpovede rozmiestnenie amerických rakiet v Európe. Putin upozornil, že ak USA k takémuto kroku pristúpia, v Európe to povedie k vyostreniu situácie. "Pre Rusko to bude hrozba," povedal Putin s tým, že v prípade rozmiestnenia takéhoto druhu zbraní Rusko prijme "zrkadlové asymetrické opatrenia". Rusko bude podľa Putina nútené rozmiestniť zbrane, ktoré môžu byť použité proti centrám, kde sa prijímajú rozhodnutia a ktoré sú za raketovými systémami ohrozujúcimi Rusko, informovala agentúra AFP. Putin vyhlásil, že "bezpečnosť Ruska bude zaistená". Rusko rozvíja svoj vojensko-priemyselný komplex a vyvíja nové zbrane, ale "len preto, aby sa nikto neodvážil vyvíjať naň tlak". Osobitne sa v tejto súvislosti zmienil o najnovšom type zbrane _ rakete Cirkon. Táto hypersonická raketa bude umiestnená na budúcich i existujúcich lodiach a ponorkách, informoval Putin podľa agentúry TASS. Konštatoval, že sériová výroba raketových komplexov Avangard a Sarmat sa už začala. Najnovšie zbrane s kódovými názvami Peresvet a Kinžal už preukázali svoju účinnosť. Skúškami prešli aj raketový systém Burevestnik a ponorka Poseidon. Za priority zahraničnej politiky Putin označil posilnenie dôvery a rozširovania spolupráce v rozličných oblastiach. Za dôležité označil vzťahy s Čínou i Indiou. S Japonskom hľadá Moskva "vzájomne prijateľné spôsoby uzatvorenia mierovej zmluvy" s Bieloruskom "je potrebné prehĺbiť spoluprácu". V prejave o stave krajiny Putin zdôraznil, že "Rusko bolo a bude suverénnym štátom". "Niektoré krajiny nemusia byť zvrchované, ale Rusko musí. Toto je axióma," vysvetlil.


Polícia kontrolovala zbrane u Trnku

BRATISLAVA. U bývalého generálneho prokurátora Dobroslava Trnku zasahovala polícia. Podľa informácií TV JOJ mu kontrolovali jeho zbrane.  Medzi nimi aj samopal, ktorý mal podľa zdroja televízie odložený v trezore na prokuratúre. Informácie JOJ potvrdila polícia, ale aj samotný Trnka.Bývalý generálny prokurátor Dobroslav Trnka mal všetky zbrane v legálnej držbe. Polícia potvrdila, že mu ich skontrolovala. O Dobroslavovi Trnkovi je známe, že je vášnivým strelcom. Je majiteľom štyroch legálnych strelných zbraní. Podľa informácií JOJ ich po zverejnení nahrávky údajného rozhovoru Mariana Kočnerom s Trnkom, chceli vidieť policajti. Trnka ale tvrdí, že on ich chcel dať na políciu sám a dobrovoľne. „Keďže som chorý, došli skontrolovať držbu a uskladnenie. A všetky zbrane som odovzdal," uviedol pre TV JOJ Trnka. Problémom však podľa televízie bolo, že všetky neboli uskladnené tak, ako majú byť. Jednu zo zbraní si odložil v trezore. Priamo na prokuratúre, kde momentálne pracuje.


ONLINE: Chelsea Londýn - Arsenal Londýn 0:0 (Premier League 2017/2018, 5. kolo)

Prenos ste mohli sledovať online s nami.

LONDÝN. Najväčším šlágrom piateho kola anglickej Premier League bol šláger medzi londýnskymi klubmi Chelsea a Arsenalom. Domáci sú úradujúcim majstrom, pred hosťami z Arsenalu mali pred duelom náskok troch bodov. Stretnutie sa napokon skončilo bez gólov.


Nový požiar vypukol v južnej Kalifornii neďaleko Reaganovej knižnice

LOS ANGELES. Nový mohutný lesný požiar rozdúchavaný nárazovým vetrom vypukol v stredu v južnej Kalifornii, v dôsledku čoho museli evakuovať Prezidentskú knižnicu Ronalda Reagana a okolité domy. Požiar vypukol pred svitaním v oblasti Simi Valley severne od Los Angeles, uviedla agentúra AP s odvolaním sa na predstaviteľov okresu Ventura. Tí na Twitteri bez ďalších podrobností uviedli, že požiar je veľký a horí medzi mestami Simi Valley a Moorpark. Zatiaľ nie je známe, koľko ľudí museli v oblasti evakuovať. Vo vinárskej oblasti severne od San Francisca hasiči hlásili čiastočné úspechy v boji s plameňmi na ploche 310 štvorcových kilometrov v okrese Sonoma, keď sa im podarilo dostať požiar z 30 percent pod kontrolu. Tento požiar zničil najmenej 206 budov vrátane 94 domov a ohrozuje ďalších 90-tisíc - prevažne domov. Pre viac ako 150-tisíc osôb platia príkazy na evakuáciu. Rýchlosť vetra dosiahla severne od Sanfranciského zálivu 112 kilometrov za hodinu, ale v stredu ráno začal slabnúť. Podľa meteorológov však riziko požiarov pretrváva vzhľadom na veterné počasie a suchý vzduch. V južnej Kalifornii, kde sa hasiči snažili zvládnuť lesný požiar v celebritami obývaných kopcoch Los Angeles, dosahovala rýchlosť vetra v niektorých oblastiach pred úsvitom 80 kilometrov za hodinu. Pre približne 9000 ľudí vrátane basketbalistu LeBrona Jamesa či herca a bývalého guvernéra štátu Kalifornia Arnolda Schwarzeneggera platia príkazy na evakuáciu. Lesné požiare, ktoré si vyžiadali rozsiahle evakuácie a zastavenie dodávok elektrickej energie, sužujú Kaliforniu od minulého týždňa. Súčasný kalifornský guvernér Gavin Newsom vyhlásil v nedeľu v štáte mimoriadny stav.


Sýrska vláda a povstalci už zostavili svoje tímy na mierové rozhovory v Astane

DAMASK, BEJRÚT. Sýrska vláda a opozícia si vybrali delegácie na mierové rozhovory o Sýrii, ktoré sa začnú na budúci týždeň 23. januára v kazašskej metropole Astana a sprostredkovali ich Rusko s Tureckom. Zdroje z oboch strán to v stredu uviedli tlačovej agentúre DPA. Dobre informované osoby blízke sýrskej vláde povedali, že Damask pošle do Astany desať delegátov na čele so sýrskym veľvyslancom pri OSN Bašárom Džaafarím. V delegácii budú aj ďalší diplomatickí a politickí predstavitelia, ako aj zástupcovia armády a bezpečnosti, dodal nemenovaný zdroj. Opozičný tím tvorí osem delegátov z povstaleckých skupín a deväť politických, právnych a technických poradcov. Informoval o tom Ahmad Ramadán zo zastrešujúceho politického orgánu exilovej opozície s názvom Sýrska národná koalícia. Povstaleckú delegáciu bude podľa Ramadána viesť Muhammad Allúš, popredný predstaviteľ fundamentalistickej frakcie Armáda islamu. "Naším hlavným cieľom na týchto rozhovoroch bude upevniť prímerie v Sýrii a potom, ak bude uplatňované, sa môže stať úvodom reštartovania ženevských mierových rozhovorov," oznámil člen politickej opozičnej delegácie Hišám Marwa. Allúš aj Džaafarí viedli delegácie aj na dvoch neúspešných kolách mierových rozhovorov vo švajčiarskej Ženeve vlani vo februári a apríli pod záštitou OSN, ktoré stroskotali, pretože sýrsku opozíciu hnevali pokračujúce boje. Odvtedy postavenie povstalcov zoslablo, a to po páde východnej časti sýrskeho mesta Aleppo do rúk vládnych síl podporovaných Ruskom a po priklonení sa Turecka, kľúčového podporovateľa povstalcov, viac k Rusku. Neisté prímerie sprostredkované Ankarou a Moskvou platí od konca minulého roka.


Konevovu sochu v Prahe premiestnia, nahradia ju iným pamätníkom

Pre Konevov pomník bude Praha hľadať iné dôstojné miesto.

PRAHA. Zastupiteľstvo Prahy 6 rozhodlo vo štvrtok o nahradení sochy sovietskeho maršala Koneva pomníkom oslobodenia Prahy, na ktorého návrh radnica vypíše otvorenú výtvarnú súťaž. Pre Konevov pomník sa bude hľadať iné dôstojné miesto, informovala na svojej stránke spravodajská televízia ČT24. Zastupiteľstvo Prahy 6 rokovalo 3,5 hodiny o budúcnosti sochy sovietskeho maršala Ivana Stepanoviča Koneva, ktorá stojí na námestí Interbrigády. Starosta Prahy 6 Ondřej Kolář (TOP 09) vyzval na nahradenie sochy pomníkom bojovníkov proti nacizmu, opoziční Piráti navrhli vypísanie referenda. Návrh Pirátov poslanci neschválili. Na schôdzi zastupiteľstva vystúpili aj odporcovia sťahovania Konevovej sochy vrátane niektorých poslancov, ďalší sa zišli na proteste pred budovou zastupiteľstva. Okolo Konevovej sochy dlhodobo panujú kontroverzie a už v minulosti vznikla iniciatíva na jej odstránenie. Pomník sa opakovane stáva terčom vandalov. Naposledy sa tak stalo koncom augusta, zrejme v súvislosti s výročím udalostí z augusta 1968. Na pomníku sa vtedy objavil nápis "Nie krvavému maršalovi! Nezabudneme". Na podstavci bola rozliata červená farba a tiež letopočty 45, 56, 61 a 68 odkazujúce na Konevovu účasť na oslobodzovaní Prahy, potlačení protestov v Maďarsku, výstavbe Berlínskeho múru a invázii vojsk krajín Varšavskej zmluvy do Československa.


Turecké úrady zakázali dúhový pochod v Istanbule

V Istanbule sa dúhové pochody konali každoročne až do roku 2014.

ISTANBUL.Turecké úrady ani tento rok nepovolili dúhový pochod v Istanbule, ktorý bol ohlásený na nedeľu. Úrad istanbulského starostu v sobotu rozhodnutie nepovoliť pochod za práva lesieb, gayov, bisexuálov a transsexuálov odôvodnil obavami o bezpečnosť účastníkov a tiež turistov, ako aj obavami z narušenia verejného poriadku. Ako sa uvádza vo vyhlásení úradu, k zápornému rozhodnutiu prispeli aj "vážne vyhrážky", ktoré v súvislosti s pripravovaným pochodom vyslovili viaceré skupiny.V Istanbule sa dúhové pochody konali každoročne až do roku 2014, pričom na tomto doteraz poslednom ročníku sa zúčastnilo až 100-tisíc ľudí. Pochody v rokoch 2015 ani 2016 však už úrady nepovolili a proti ich účastníkom zasiahli slzným plynom a vodnými delami.


Na Dom seniorov Iris sa pozrie aj Úrad dohľadu nad zdravotnou starostlivosťou

BRATISLAVA. Na súkromné zariadenie pre seniorov Iris na Heydukovej ulici v bratislavskom Starom Meste, s ktorým je aktuálne spojená kauza podávania rôznych liekov a liečiv klientom dvomi zamestnancami bez odbornej spôsobilosti, si posvieti aj Úrad pre dohľad nad zdravotnou starostlivosťou (ÚDZS). TASR to potvrdila hovorkyňa ÚDZS Andrea Pivarčiová. Úrad v súkromnom zariadení začne dohľad v súvislosti s poskytovaním zdravotnej starostlivosti a správnosťou medicínskych postupov, teda diagnostickým a liečebným postupom. Rozhodol sa tak na základe v súčasnosti medializovaných informácií a tiež na základe predchádzajúcich údajov. Podľa hovorkyne boli úradu v súvislosti s neziskovou organizáciou Iris doručené tri podania. Jedno z nich bolo anonymné, druhé mu bolo postúpené z Ministerstva práce, sociálnych vecí a rodiny (MPSVR) SR a tretie z Národného inšpektorátu práce v Košiciach. "Tieto podania neobsahovali základné údaje, a to mená klientov, ktorým mala byť nesprávne poskytnutá ošetrovateľská starostlivosť, ako aj dohliadané obdobie," uviedla Pivarčiová s tým, že predmetné podania obsahovali iba všeobecné informácie. Úrad pre dohľad nad zdravotnou starostlivosťou preto podávateľov podnetov následne kontaktoval so žiadosťou o doplnenie potrebných informácií. Zároveň ich usmernil, ako majú postupovať pri podávaní podnetu. "Napriek telefonickému prísľubu a e-mailovej komunikácii nás do dnešného dňa v tejto veci nikto nekontaktoval a nebol nám doručený žiadny ďalší podnet," doplnila Pivarčiová. K zodpovednosti za vzniknutú situáciu v súkromnom zariadení sa zatiaľ nikto nehlási. Podľa mestskej časti, ktorá hovorí o zanedbaní situácie, je zodpovedný Bratislavský samosprávny kraj (BSK), ktorý mal jeho prevádzku povoliť. Ten sa však bráni, že v prípade súkromného zariadenia je len registrátorom, ktorý takéto zariadenia po splnení zákonných podmienok musí zaregistrovať. Právo na kontrolu má podľa kraja len poskytovateľ dotácie, v tomto prípade MPSVR SR. To zasa poukazuje na to, že z kompetenčnej a zriaďovateľskej roviny sú sociálne služby už viac ako 15 rokov v originálnej kompetencii samospráv. Rezort práce zároveň vo svojom stanovisku uvádza, že neziskovou organizáciou sa zaoberá od jej začiatku, avšak v rámci svojich kompetencií. V niektorých oblastiach nie je vecne príslušné konať a niektoré kontroly môžu podliehať aj iným inštitúciám. Ešte na jar tohto roka vykonalo ministerstvo v neziskovej organizácii finančnú kontrolu za rok 2016. V apríli bol na základe výsledku kontroly daný návrh na začatie správneho konania, nakoľko bolo zistené porušenie finančnej disciplíny, s povinnosťou vrátenia finančných prostriedkov. Financovanie sociálnej služby je pre neziskovú organizáciu pre tento rok pozastavené a nebude na ďalšie štvrťroky tohto roka vyplatené. V súkromnom zariadení sa jeho klienti už niekoľko dní nenachádzajú. Všetkých premiestnil Bratislavský kraj v súčinnosti s niektorými samosprávami a mestskými časťami do iných zariadení.


Nemecká polícia zadržala muža, ktorý v Amsterdame ukradol hodinky za 125.000 eur

Muža zadržali pri bežnej prehliadke autobusu.

BERLÍN. Nemecká polícia v pondelok informovala, že sa jej podarilo zadržať muža, ktorý zrejme odcudzil klenotníkovi v Amsterdame hodiny v hodnote približne 125.000 eur. Spolková polícia uviedla, že 34-ročného Estónca zadržala v piatok večer, keď niekoľko hodín po lúpeži prekročil nemecké hranice. Muža zadržali pri bežnej prehliadke autobusu smerujúceho z Amsterdamu do Berlína. K jeho zatknutiu došlo na odpočívadle pri diaľnici A280 neďaleko holandských hraníc, priblížila agentúra AP. Policajti v jeho batohu objavili 14 luxusných hodiniek ešte s cenovkami a tiež vzduchovú pištoľ. Polícia uviedla, že Estónec sa priznal k tomu, že približne päť hodín predtým spáchal predmetnú lúpež. Teraz mu hrozí vydanie do Holandska.


Čína cenzuruje odoslané správy, nevhodné hodí do koša

Na čínskom internete môžete povedať čokoľvek, nie je však istota že adresát si vaše slová prečíta.

PEKING, BRATISLAVA. Ak v diskusii pod článkom použijete nadávku, alebo tvrdošijne odkážete na web ktorý je v nemilosti, vaše slová sa premenia na hviezdičky. Výchovný filter dá vám, ale aj ostatným najavo, že takéto prejavy nie sú vítané. Netradičnej cenzúre však čelia používatelia čínskych komunikačných služieb. Ak vo svojich vetách použijú slová, ktoré sú pod štátnym drobnohľadom, príspevky zmiznú bez toho, aby sa o tom ktokoľvek dozvedel. Kým odosielateľ v plnej spokojnosti vidí úspešne odoslaný príspevok, príjemcovi sa nezobrazí nič. Štúdia, ktorú podľa magazínu Quartz uskutočnili výskumníci z The Citizen Lab dokumentuje fungovanie cenzúry v najpopulárnejšej službe v krajine WeChat berie pod drobnohľad všetky skupinové rozhovory, do ktorých sa zapájajú ľudia s telefónnym číslom registrovaným v domovskej krajine. Výskumníci odosielali v čínštine texty s citlivým obsahom a následne na screenshotoch porovnávali obsahy komunikačných okien. Zistili, že cenzúra prebieha v tichosti, aby zostala nepovšimnutá. Kým pri rozhovoroch dvoch ľudí prebieha všetko plynule a bez filtrovania, v skupinových rozhovoroch sa správy jednoducho strácajú. WeChat však nie je jedinou službou, ktorá v reálnom čase takúto cenzúru robí. Slovníky, ktoré blokujú odosielanie vybraných správ používa napríklad aj Tom-Skype (verzia Skype určená pre Čínu) a ostatné populárne nástroje. Zdokumentovaných je 26821 slov, ktoré sú súčasťou štátneho filtra.


Ukrajinská energetika sa opäť stala obeťou útoku hackerov

Útočil iný vírus, ako v utorok, podľa národnej spoločnosti Ukrenergo bez efektu.

KYJEV. Ukrajinská Národná elektrizačná spoločnosť Ukrenergo potvrdila, že sa vo štvrtok opäť stala obeťou kybernetického útoku, pri ktorom však bol použitý iný vírus ako ten, čo v utorok ochromil počítačové siete na celej Ukrajine. Informovala o tom v piatok agentúra Reuters. Podľa riaditeľa Ukrenerga Vsevoloda Kovaľčuka štvrtkový útok ukrajinskú elektrizačnú sústavu nezasiahol. "Tento vírus bol trochu iný, inej povahy, podobný vírusu WannaCry. Jeho účinok bol bezvýznamný, pretože niektoré počítače zostali (od utorka) offline," povedal Kovaľčuk. Vírus, ktorý sa v utorok začal šíriť z Ukrajiny, postihol približne 60 krajín vrátane Talianska, Izraela, Srbska, Maďarska Rumunska, Poľska, Argentíny, Česka a Nemecka. Vydieračský vírus zablokoval používateľom počítače a za opätovné sprístupnenie požadoval výkupné 300 dolárov vo virtuálnej mene bitcoin.


Navrátilová: Kým je Serena v hre, šance na titul nie sú otvorené

Tenisová legenda drží palce krajanke Karolíne Plíškovej. Dozrela, vraví o nej Navrátilová.

MELBOURNE. Serena Williamsová vykročila síce nepresvedčivo, ale bez straty setu za ďalším grandslamovým titulom a návratom na post jednotky. Americká tenistka vyradila v osemfinále Barboru Strýcovú 7:5, 6:4 a stretne sa s Britkou maďarského pôvodu narodenou v Austrálii Johannou Kontovou. Strýcová viedla 4:3 a v dlhom dôležitom geme stratila podanie. Namiesto 5:3 bolo 4:4 a odvtedy už mala Serena mierne navrch. Nebola vo svojej koži, lebo v prvom sete trikrát stratila podanie, ale postup si nenechala vziať. Ani v druhom sete, keď nechala súperku priblížiť sa z 2:5 na 4:5. Vždy v zlomových chvíľach vytiahla delové eso alebo úder forhendom, aj keď úvodný set získala premenením až ôsmeho setbalu. „Dala som do toho všetko, čo mám, ale neudržala som často podanie a mala som aj smolu,“ povedala Strýcová. „Doteraz najťažší zápas. Barbora vrátila veľa lôpt späť, hrala nepredvídateľne, nebála sa útočiť aj na moje podania. Uľavilo sa mi, až keď som so šťastím premenila ôsmy setbal. Nebol to môj najlepší deň. Musím pridať,“ priznala Williamsová. „Kto povedal, že pri neúčasti Azarenkovej, Šarapovovej, Keysovej a vypadnutí Radwanskej a Kerberovej je toto otvorený turnaj? Šance pre hocikoho? Nie. Nikdy nebude žiadny turnaj otvorený, kým je v ňom Serena Williamsová,“ povedala Martina Navrátilová. „Všetko závisí len od nej. Nie je dôležité, koľko má rokov, koľko kilogramov, ako vyzerá a ako hrá. Keď raz príde na turnaj a je zdravá, nič vám nedá, vždy sa vie prestrieľať. Pozrite sa, ako sa hýbe. Dobehla všetky stopbaly, vie zakončiť v zlomových chvíľach, nie je to otvorené," pokračovala legenda. "Komu najviac držím palce, je moja krajanka Karolína Plíšková, ktorá dozrela, vyhrala turnaj v Brisbane a je pripravená na veľké zápasy," dodala. Plíšková suverénne prefrčala do svojho premiérového austrálskeho štvrťfinále a schladila nádeje poslednej domácej hráčky Darie Gavrilovovej. V mužskej dvojhre sa dva päťsetové zápasy za sebou podpísali pod Istominovu kondíciu i svaly. A hoci Djokovičov premožiteľ ostro začal aj proti Dimitrovovi (6:2, 6:5), na konci druhého setu už pokrivkával, po tajbrejku sa nechal ošetriť, celkom nevzdal, ale už Bulharovi ledva vzdoroval. Dimitrov má obrovskú šancu na semifinále, lebo jeho ďalším súperom je hráč druhej desiatky Goffin. V nočnom zápase Rafael Nadal viedol nad Gaelom Monfilsom 2:0 na sety, ale o hodinu nato sa ocitol za stavu 2:4 vo štvrtom v ťažkej situácii. Vtedy vytasil forhend v behu spred desiatich rokov, vyrovnal a už nestratil ani gem. Dva najlepšie hlasy dňa – Karolína Plíšková: „Som veľkým fanúšikom tenisu, pozerám všetko, aj mužské zápasy, už som raz mala zapnuté aj tri obrazovky naraz, ale v tejto fáze mi tréner neodporúča presýtiť sa tenisom a radšej vypnúť. Nuž tak teraz si pustím denne dva diely seriálu Sex v meste. To je neškodné.“ Grigor Dimitrov: „Áno, mal som slabosť v mladších rokoch na dievčatá a na lásky, odoberalo mi to sústredenosť na šport a nedokázal som tieto veci oddeliť a poradiť si s tým. Teraz mám už iba jednu lásku – tenis. Verím, že už nezopakujem mladícke chyby a teším sa na štvrťfinále s Goffinom.“


Britská polícia zatkla dvoch mužov, pátrali po nich slovenské úrady

Po mužoch pátrali úrady pre prípravu vraždy 25-ročnej ženy.

LONDÝN/BRATISLAVA. Britská polícia zatkla v stredu dvoch mužov, ktorí údajne pripravovali únos a vraždu príbuznej po tom, ako opustila Britániu a zriekla sa islamu. Podľa britskej Národnej kriminálnej agentúry (NCA) po oboch mužoch pátrali slovenské úrady pre prípravu vraždy 25-ročnej ženy. Tá žila v Rakúsku a pracovala na Slovensku vo firme, ktorú viedla spolu s manželom, uviedla vo štvrtok NCA na svojej internetovej stránke. Mohammeda Patmana (54) a Daryu Khana Safiho (49), oboch pôvodom z Afganistanu, zatkla polícia v ich domoch v Londýne a Coventry. Britská polícia začala vyšetrovať Patmana a Safiho v októbri minulého roku po tom, ako ju slovenské úrady upozornili na pripravovaný plán vraždy. Polícia monitorovala oboch mužov, keďže sa pripravovali na viaceré cesty do Rakúska a na Slovensko, kde muži podľa vyšetrovateľov sledovali svoju obeť. Polícia získala záznamy z mobilného telefónu a internetu oboch mužov, ktoré podľa polície ukazujú, že diskutovali o možnom pláne na vykonanie vraždy vrátane plánovania činov doma aj v cudzine. Patmana a Safiho zadržiavajú na základe európskych zatykačov a teraz čelia vydaniu na Slovensko. Uvalili na nich väzbu, až kým 12. septembra nepredstúpia pred westminsterský súd. Podľa Matthewa Perfecta z NCA oboch mužov zatkli vďaka vynikajúcej spolupráci s kolegami zo Slovenska a v Európe. "Po Patmanovi a Safim pátrali slovenské orgány pre mimoriadne závažný zločin plánovania spáchania vraždy prvého stupňa," uviedol Perfect.


Halák chcel v prípravnom zápase streliť gól cez celé klzisko

BRATISLAVA. "Bol vynikajúci. Pôsobil sviežo, dobre si počínal s pukom. Kontrola odrazených pukov bola excelentná, celkový výkon usporiadaný," chválil ho tréner Bruce Cassidy. Slovenský brankár Jaroslav Halák predviedol v prípravnom zápase v noci na štvrtok proti New Jersey skvelý výkon. Pri výhre 2:0 pochytal všetkých 29 striel súpera a vyhlásili ho za prvú hviezdu. Okrem úspešných zákrokov však zaujal aj streleckým pokusom. New Jersey pri snahe o zníženie v úplnom závere zápasu odvolalo brankára, čo chcel Halák využiť. Jeho pokusu ale chýbala razancia aj presnosť. "Bolo by zaujímavé, keby ešte aj skóroval," dodal Cassidy. Nový ročník NHL sa začína už vo štvrtok 3. októbra, Boston doň vstúpi duelom na ľade Dallasu.


V najlepšom tíme Ligy majstrov je až osem víťazov, najlepším brankárom bol Buffon

Káder sezóny futbalovej Ligy majstrov 2016/2017 podľa technických pozorovateľov UEFA.

NYON. Španielsky klub Real Madrid, čerstvý šampión súťaže a úspešný obhajca prvenstva, s ôsmimi hráčmi výrazne dominuje v 18-člennom kádri sezóny futbalovej Ligy majstrov 2016/2017 podľa technických pozorovateľov Európskej futbalovej únie (UEFA).  Zverenci Zinedina Zidana v sobotňajšom cardiffskom finále zvíťazili 4:1 nad mužstvom talianskeho Juventusu Turín. Juventus dodal do kádra troch futbalistov, troch zástupcov má aj neúspešný semifinalista Atlético Madrid. Iný semifinalista AS Monako má vo výbere dvoch hráčov, FC Barcelona a Bayern Mníchov po jednom. Brankársku dvojicu utvorili Gianluigi Buffon (Juventus) a Jan Oblak (Atlético). Traja z kvinteta obrancov sú z Realu (Dani Carvajal, Marcelo, Sergio Ramos), doplnili ich Leonardo Bonucci (Juventus) a Diego Godín (Atlético). Zvolenými stredopoliarmi sú Casemiro, Toni Kroos, Luka Modrič, Isco (všetci Real), Miralem Pjanič z Juventusu a Tiemoué Bakayoko z Monaka. Kvinteto útočníkov je v zložení Cristiano Ronaldo (Real), Lionel Messi (Barcelona), Antoine Griezmann (Atlético), Kylian Mbappé (Monako), Robert Lewandowski (Bayern). Brankári: Gianluigi Buffon (Tal. / Juventus Turín), Jan Oblak (Slovin. / Atlético Madrid) Obrancovia: Leonardo Bonucci (Tal. / Juventus Turín), Dani Carvajal (Šp. / Real Madrid), Marcelo (Braz. / Real Madrid), Sergio Ramos (Šp. / Real Madrid), Diego Godín (Urug. / Atlético Madrid)Stredopoliari: Casemiro (Braz. / Real Madrid), Toni Kroos (Nem. / Real Madrid), Luka Modrič (Chor. / Real Madrid), Isco (Šp. / Real Madrid), Miralem Pjanič (Bos. a Herc. / Juventus Turín), Tiemoué Bakayoko (Fr. / AS Monako) Útočníci: Cristiano Ronaldo (Portug. / Real Madrid), Lionel Messi (Arg. / FC Barcelona), Antoine Griezmann (Fr. / Atlético Madrid), Kylian Mbappé (Fr. / AS Monako), Robert Lewandowski (Poľ. / Bayern Mníchov)


Fialkovej šprint v Osrblí vyšiel, skončila na treťom mieste

Nedarilo sa Terézii Poliakovej a Ivone Fialkovej. Víťazkou sa stala Denise Herrmannová.

OSRBLIE. Víťazkou úvodných pretekov IBU Cupu v Osrblí, šprintu na 7,5 kilometra, sa stala nemecká biatlonistka Denise Herrmannová. Darilo sa aj Slovenke Paulíne Fialkovej, ktorá skončila tretia, keď okrem víťazky nestačila už len na druhú Rusku Virolajnenovú. Ďalšie slovenské ženy sa už nepresadili. Na 25. mieste skončila Terézia Poliaková a na 31. priečke Ivona Falková. Šieste kolo biatlonového IBU Cupu pritiahlo do Národného biatlonového centra niektoré známe osobnosti a bolo cítiť aj blízkosť majstrovstiev sveta v Hochfilzene. Slovenský biatlon postavili na štart tri ženy, ktoré do Rakúska na budúci týždeň odcestujú, no Anastasia Kuzminová chýbala. Po chorobe si ešte dopriala na odporúčanie lekárov oddych s cieľom doladiť formu pred MS a úplne sa doliečiť. Najskôr sa ukázala medzi 55 štartujúcimi v Paulína Fialková. Streľbu ležmo zvládla rýchlo a bezchybne, pridala k nej aj istú stojku a v cieli z nej vyžarovala spokojnosť. Aj iné problémy sa u mňa prejavili. Na streľbe som pohorela, bolo to tiež o diváckom tlaku. Jej mladšia sestra Ivona Fialková v úplnom bezvetrí a v zamračenom počasí s plusovými dvoma stupňami veľa stratila na troch trestných okruhoch, Terézia Poliaková na dvoch. "So streľbou som maximálne spokojná, zapracovala som na nej a ukázalo sa, že ju viem," povedala Paulína Fialková v cieli. "Nešlo sa mi nejako dobre, od rána ma pobolievalo brucho a mala som aj kŕče. Počas pretekov to bolo aj o tranze, takže to bolo lepšie. Vlani som tu nemohla štartovať, bola som chorá, takže som bola divákom niečo dlžná. Či budem štartovať v sobotu v stíhačke sa ešte rozhodnem." Jej sestra Ivona Fialková bola menej spokojná. "Išla som naplno, bežecky som sa chcela viac ukázať, no očividne sa na mne prejavili štyri preteky na ME minulý týždeň a potrebujem viac zregenerovať. Aj iné problémy sa u mňa prejavili. Na streľbe som pohorela, bolo to tiež o diváckom tlaku." Šprint na 7,5 km:


Polícia v New Orleans pri prestrelke usmrtila podozrivého z lúpeží

Policajti chceli vypočuť podozrivého muža, ten na nich spustil paľbu.

WASHINGTON. Jeden človek zahynul a päť ľudí utrpelo zranenia pri prestrelke medzi políciou ozbrojeným mužom, ku ktorej došlo v nedeľu v turistami vyhľadávanej časti mesta New Orleans v americkom štáte Louisiana. Podozrivého polícia zastrelila, informovala v pondelok agentúra AFP. K prestrelke došlo po tom, čo policajti chceli v súvislosti so sériou lúpeží vypočuť podozrivého muža, ktorý však vytiahol zbraň a začal na nich strieľať. Príslušníci polície paľbu opätovali a muža zastrelili. Zranenia utrpeli ľudia, ktorí čakali na autobusovej zastávke v blízkosti incidentu. Policajti zranení neboli, uviedol šéf polície v New Orleanse Shaun Ferguson. Vyšetrovania najnovšieho prípadu streľby v New Orleanse sa ujal Federálny úrad pre vyšetrovanie (FBI). V súvislosti s používaním strelných zbraní zahynulo v roku 2017 v Spojených štátoch viac ako 40.000 ľudí.


Rapper Kanye West pochválil Trumpa. Má dobrý vkus, odkázal prezident

WASHINGTON. Rapper Kanye West je jedným z mála amerických top umelcov, ktorí otvorene podporujú prezidenta Donalda Trumpa. Vo štvrtok o ňom na Twitteri okrem iného napísal, že je jeho bratom, zverejnil svoju fotografiu so šiltovkou s nápisom "Urobme Ameriku znova veľkou" (Make America Great Again) z Trumpovej predvolebnej kampane, a neskôr zverejnil aj samostatnú snímku tejto šiltovky s Trumpovým podpisom. "Dav ma neprinúti prestať ho mať rád," napísal tiež rapper. Britský denník The Guardian si všimol, že pomedzi príspevky oslavujúce Trumpa Kanye West zverejnil aj tweet v znení "Som dobrý v pingpongu". Agentúra Associated Press zasa píše, že ešte v stredu sa Kanye West zrejme pohrával aj s myšlienkou vlastnej kandidatúry za prezidenta, keď zverejnil svoju fotografiu s nápismi "Udržujme Ameriku veľkou" (Keep America Great) a "Kanye2024". Trump pozornosť zo strany rappera nenechal nepovšimnutú a tiež prostredníctvom Twitteru spevákovi komplimenty opätoval. Jeden z Westových tweetov zdieľal s komentárom "very cool" a neskôr, v rozhovore pre televíziu Fox News, okrem iného vyhlásil, že Kanye West má "dobrý vkus". Prezident sa vo Fox News pochválil, že rappera "trochu pozná" a vždy s ním bol zadobre. "Vidí vysokú mieru nezamestnanosti medzi čiernymi Američanmi. Vidí tieto veci, a keďže je inteligentný, tak hovorí: ´Viete čo, Trump robí oveľa lepšiu politiku ako robili demokrati´," povedal prezident o rapperovi. The Guardian pripomína, že Kanye West má za sebou už pomerne bohatú históriu interakcií s americkými prezidentmi. V roku 2005 v reakcii na nedostatočnú odpoveď vlády na dôsledky hurikánu Katrina vyhlásil o vtedajšom prezidentovi Georgeovi W. Bushovi, že sa "nestará o čiernych", čo exprezident spätne označil za "najťažší moment v úrade" Ani s Trumpovým predchodcom Obamom sa podľa všetkého príliš v láske nemali. Keď Kanye West v roku 2009 vtrhol na pódium počas ďakovnej reči Taylor Swift na MTV Video Music Awards, vytrhol jej mikrofón a začal hovoriť o tom, že nominovaná pesnička od Beyoncé je rozhodne lepšia, Obama ho označil za "hlupáčika".


Poľsku stále hrozí trest z Bruselu. Dostalo mesiac na nápravu

Ak poľská vláda začne odvolávať šéfov súdu, Európska komisia je pripravená začať okamžite konať.

BRUSEL. Ani dva zákony, ktoré vetoval poľský prezident Andrzej Duda, nepresvedčili Európsku komisiu. Po strede platí, že je pripravená Poľsko potrestať za podkopávanie nezávislosti súdnictva. V hre ostáva aj najprísnejší možný trest, teda odňatie hlasovacieho práva Poľsku v európskych inštitúciách. Poľská vláda nateraz dostala od Komisie mesiac, aby vysvetlila a prípadne napravila svoje kroky. "V poslednom týždni sa v Poľsku niektoré veci zmenili, no niektoré nie," povedal podľa Financial Times podpredseda Európskej komisie Frans Timmermans. Duda napriek protestom podpísal jeden z troch sporných zákonov, ktoré v lete bez väčšej diskusie schválila vládna strana Právo a Spravodlivosť. Ten dáva možnosť ministrovi spravodlivosti jednostranne vymenovať šéfov okresných aj odvolacích súdov. Cez prezidenta tak neprešla vládna snaha, aby mohla sama rozhodovať o sudcoch najvyššieho súdu a o zložení súdnej rady. Timmermans na stredajšej tlačovej konferencii tiež vyhlásil, že ak sa Právo a Spravodlivosť bude snažiť podľa nového zákona odvolávať sudcov, Európska únia "bude pripravená okamžite využiť článok 7". Tento článok Lisabonskej zmluvy sa doteraz nikdy nevyužil a jeho úlohou je zastaviť krajiny v podkopávaní demokratického zriadenia. Prvým krokom by bolo formálne varovanie z Bruselu. Ak by sa lídri členských štátov okrem Poľska na summite zhodli, že krajina má problém, mohli by nakoniec odobrať Poľsku hlasovacie práva. Timmermans však zároveň zdôraznil, že o ničom ešte nie je rozhodnuté. "Komisia vystrela ruku smerom k poľským úradom a dúfa v konštruktívny dialóg," povedal podpredseda Komisie.


Detenčný ústav má byť pod dohľadom ministerstva zdravotníctva

Výstavbu ústavu schválila vláda v roku 2017, v súčasnosti je v štádiu projektovej dokumentácie.

BRATISLAVA. Fungovanie detenčného ústavu má zadefinovať zákon o výkone detencie, ktorý ministerstvo spravodlivosti predložilo do medzirezortného pripomienkového konania. Novou legislatívou rezort upravuje podmienky zriadenia ústavu, pričom jeho zriaďovateľom má byť ministerstvo zdravotníctva. Ústav má byť teda koncipovaný ako zdravotnícke zariadenie a nie ako ústav na výkon trestu. Ako uviedla hovorkyňa rezortu spravodlivosti Zuzana Drobová, Trestný zákon ani Trestný poriadok doteraz neupravovali výkon detencie, docieliť to má nová právna úprava. Zákonom by sa vymedzilo postavenie a úlohy detenčného ústavu, ako aj práva a povinnosti osôb, ktorým súd nariadil umiestnenie v tomto ústave. "Účelom detencie ako ochranného opatrenia je umiestnenie páchateľa v detenčnom ústave s osobitným liečebným režimom a následná izolácia páchateľa od spoločnosti," píše rezort v predloženom materiáli. Ministerstvo tiež navrhuje, aby v detenčných ústavoch pôsobili aj príslušníci Zboru väzenskej a justičnej stráže, ktorí v ňom majú plniť výlučne úlohy ohľadne bezpečnosti a stráženia. "To znamená zabezpečovať stráž v detenčnom centre, ktoré bude koncipované ako zdravotnícke zariadenie a nie ako ústav na výkon trestu," priblížila Drobová. V prípade schválenia by mohol byť zákon podľa rezortu účinný od 1. júla 2019. Detenčný ústav je kombinácia psychiatrickej nemocnice a väznice. Určený je pre nevyliečiteľne duševne chorých, ktorí sú na slobode nebezpeční. Zariadenie tohto typu na Slovensku stále nestojí a dlhodobo chýba. "V prípade, že sa takéto osoby nachádzajú vo výkone trestu odňatia slobody, v súčasnosti sú umiestnené v špecializovaných oddieloch alebo na psychiatrickom oddelení Nemocnice pre obvinených a odsúdených v Trenčíne," vysvetlila Drobová. Výstavbu detenčného ústavu schválila vláda ešte v roku 2017, stáť má v Hronovciach vedľa psychiatrickej nemocnice, v blízkosti Ústavu na výkon trestu odňatia slobody v Želiezovciach. Realizácia ústavu je podľa ministerstva zdravotníctva aktuálne v štádiu projektovej dokumentácie. "Projektová dokumentácia stavebného zámeru je na Ministerstve dopravy a výstavby SR na štátnej expertíze. Zároveň sa pracuje na vyrovnaní vlastníckych práv na pozemkoch pod budúcim detenčným ústavom," uviedla hovorkyňa rezortu Zuzana Eliášová s tým, že ak do procesu nevstúpia nepredvídateľné komplikácie, termín dokončenia stavby bude dodržaný podľa plánu do konca roka 2021.


Merkelová telefonovala s Trumpom, hovorili o clách, kauze Skripaľ aj o KĽDR

Obe strany ocenili vyhostenie pracovníkov ruských zastupiteľských úradov.

WASHINGTON, BERLÍN. Prezident USA Donald Trump a nemecká spolková kancelárka Angela Merkelová potvrdili v utorok v telefonickom rozhovore solidaritu s Veľkou Britániou po útoku nervovoparalytickou bojovou látkou na bývalého ruského dvojitého agenta Sergeja Skripaľa v ostrovnej monarchii. Vyplýva to zo správy tlačovej agentúry DPA. Obe strany však využili telefonát aj na výmenu názorov o severokórejskej kríze a na otázku odpovede Západu na politiku ruského prezidenta Vladimira Putina. V tejto súvislosti ocenili obe strany vyhostenie pracovníkov ruských zastupiteľských úradov. Trump a Merkelová sa v telefonáte venovali okrem iného problematike colných sadzieb, ale aj spolupráci v boji proti obchodným praktikám Číny a otázke krádeží duchovného vlastníctva. Vyplýva to z informácií Bieleho domu vo Washingtone. Podľa správ, ktoré zverejnila spolková vláda v Berlíne, sa šéfka nemeckého vládneho kabinetu vyslovila pri tejto príležitosti za proces dialógu medzi Európskou úniou a Spojenými štátmi o obchodnej politike pri zohľadnení medzinárodného systému obchodovania na báze stanovených pravidiel.


Šéf nemeckej diplomacie cestuje do Washingtonu, Američanom ponúka priateľstvo

Sigmar Gabriel zdôraznil, že Spojené štáty ostávajú najbližším spojencom Nemecka mimo Európy.

BERLÍN. Nový nemecký minister zahraničných vecí Sigmar Gabriel odcestoval vo štvrtok do Washingtonu na stretnutie s americkým rezortným kolegom Rexom Tillersonom a bude mu tlmočiť "ponuku priateľstva a dôvery". Gabriel mieri do Washingtonu po tom, ako nemecká kancelárka Angela Merkelová skritizovala nariadenie amerického prezidenta Donalda Trumpa, ktorý obmedzil vstup občanov zo siedmich väčšinovo islamských krajín do USA. Návšteva sa tiež koná v čase, keď v Berlíne rastú obavy ohľadne obchodných plánov novej americkej vlády, vysvetlila agentúra AP. Gabriel sa z titulu svojej druhej funkcie - nemeckého vicekancelára - vo Washingtone stretne tiež s americkým viceprezidentom Mikeom Penceom. Vicekancelár zdôraznil, že Spojené štáty ostávajú najbližším spojencom Nemecka mimo Európy. "Priateľstvo medzi dvoma národmi je omnoho dôležitejšie než prosperujúca spolupráca medzi vládami, bez dobrých a dôveryhodných vzťahov medzi vládami však nemôže dobre fungovať," pripomenul.


Policajný ostreľovač omylom vystrelil počas Hollandovho prejavu

PARÍŽ. Dvaja ľudia utrpeli v utorok ľahšie zranenia, keď policajný ostreľovač omylom vystrelil zo svojej zbrane počas prejavu francúzskeho prezidenta Francoisa Hollanda v meste Villognon ležiacom na západe Francúzska. Francúzsky prezident pricestoval do Villognonu pri príležitosti otvorenia nového úseku vysokorýchlostnej železničnej trate, uviedol predstaviteľ mesta Pierre N'Gahane. Na zázname incidentu vidno, ako Hollande po zaznení výstrelu nakrátko prerušil prejav a povedal: "Dúfam, že to nie je nič vážne". Keď sa ubezpečil, že je to skutočne tak, pokračoval po chvíli v príhovore. Podľa spravodajskej televízie BBC ľahké zranenia utrpeli dvaja ľudia, z ktorých jeden má poranený členok a druhý bližšie nešpecifikovanú časť nohy. Pre zranených, z ktorých jeden pracuje ako vrchný čašník miestneho hotela a druhý je zamestnancom železníc, nepredstavujú zranenia nijaké nebezpečenstvo. Prezident s nimi po skončení oficiálnej časti programu osobne hovoril, uviedol N'Gahane a dodal, že výstrel vyšiel náhodne zo zbrane jedného z elitných policajných ostreľovačov rozmiestnených na strechách okolitých budov.


Aj v cirkvi je hriech a zlo, tvrdí emeritný pápež

Emeritný pápež publikoval esej ku kríze v katolíckej cirkvi.

VATIKÁN. Emeritný pápež Benedikt XVI. vo svojom novom dokumente napísal, že normy právnej ochrany vo Vatikáne boli v prospech duchovenstva obvineného z pohlavného zneužívania, a to až do takej miery, že istý čas bolo obvinenie takýchto osôb "takmer nemožné". Taliansky denník Corriere della Sera vo štvrtok informoval, že emeritný pápež sa k téme zneužívania duchovnými vyjadril v 18-stranovej eseji, ktorú pod názvom Cirkev a škandál sexuálneho zneužívania vo štvrtok zverejnil nemecký mesačník Klerusblatt či v angličtine portály Catholic News Agency a National Catholic Register. Benedikt v eseji ponúka svoj pohľad na krízu súvisiacu s prípadmi pohlavného zneužívania, s ktorým cirkev v posledných rokoch zápasí. Podľa emeritného pápeža sa táto kríza nedá pochopiť bez zohľadnenia jej širšieho spoločenského kontextu. Poukazuje na to, že "v 60. rokoch minulého storočia nastala vážna udalosť (...), keď sa predtým platné normatívne štandardy týkajúce sa sexuality úplne zrútili a vznikli nové". V tejto situácii "katolícka morálna teológia utrpela kolaps, ktorý spôsobil, že cirkev zostala nečinná voči týmto zmenám v spoločnosti", napísal Benedikt. Podľa neho nastala aj k relativizácia morálnych hodnôt a spochybnenie učiteľského úradu katolíckej cirkvi (magistéria) niektorými teológmi. Pripomenul, že táto situácia mala za následok aj rapídny pokles záujmu o kňazské povolanie a "obrovský počet" kňazov, ktorí opustili svoj úrad a sa rozhodli stať sa znova laikmi. Benedikt napísal, že v 80. a 90. rokoch bolo právo na obhajobu chápané tak široko, že vznesenie obvinenia voči kňazom bolo takmer nemožné. Vysvetlil, že Kódex kánonického práva z roku 1983 zrejme nepostačoval na prijatie potrebných opatrení. Dodal, že časom sa - už v novom kódexe - začalo s revíziou "úmyselne voľne postaveného trestného práva". Vysvetlil tiež, že rozhodnutie, aby kompetencia pre prípady pohlavného zneužívania kňazmi prešla z Kongregácie pre duchovenstvo na Kongregáciu pre náuku viery, svedčí o dôležitosti viery pre cirkev. Podľa Benedikta si totiž treba uvedomiť, že pochybenia tohto druhu zo strany duchovných v konečnom dôsledku poškodzujú vieru, ktorú - naopak - treba chrániť. Podľa emeritného pápeža je veľmi dôležité postaviť sa proti lžiam a polopravdám a otvorene priznať, že aj v cirkvi je hriech a zlo. Dnešná cirkev "ako nikdy doteraz" je podľa Benedikta "cirkvou mučeníkov, a tak svedčí o živom Bohu". Benedikt XVI. na záver svojho textu vyjadruje vďaku pápežovi Františkovi za to, čo robí, aby svetu ukázal, že "Božie svetlo nezmizlo". Ako prefekt Kongregácie pre náuku viery i neskôr ako pápež Benedikt XVI. zaujal veľmi tvrdú líniu voči sexuálnemu zneužívaniu v cirkvi. Ide o prípady, ktoré sa týkajú stoviek duchovných podozrivých alebo obvinených zo znásilňovania a obťažovania maloletých.


Duda odohral proti Bayernu celý zápas. Prehre svojho mužstva nezabránil

BERLÍN. V sobotňajšom zápase 23. kola nemeckej futbalovej bundesligy zvíťazil Bayern Mníchov nad Herthou BSC Berlín 1:0. Druhí Bavori sa bodovo dotiahli na lídra z Dortmundu, Borussiu však v nedeľu čaká domáce meranie síl s aktuálne šiestym Bayerom Leverkusen. Tri body zabezpečil Mníchovčanom v 62. minúte Javi Martinez, ktorý poslal hlavou do siete rohový kop Jamesa Rodrigueza. V drese hostí odohral celé stretnutie slovenský reprezentant Ondrej Duda. Tretia Borussia Mönchengladbach prehrala doma s Wolfsburgom hladko 0:3. Víťazstvo na ihrisku súpera posunulo VfL na piate miesto tabuľky. Výsledky zápasov I. Bundesligy 2018/2019 23. kolo - 23. februára: Gól: 62. Martinez, ČK: 84. Rekik (Hertha) /za hostí Duda celé stretnutie/ Góly: 68. a 83. Mehmedi, 38. Gerhardt Góly: 9. a 43. Petersen, 30. Grifo, 64. Waldschmidt, 85. Niederlechner - 52. Khedira, ČK: 90.+1 Oxford (Augsburg) Góly: 18. a 84. Onisiwo, 73. Mateta Góly: 62. Ewerton (vlastný), 83. Ayhan - 41. Löwen, ČK: 4. Matheus Pereira (Norimberg) Adam Zreľák (Norimberg) hral do 68. min


Laššáková rokovala s predstaviteľmi Asociácie nezávislých rozhlasových a televíznych staníc

Témami rokovania boli aj návrh regulačného mechanizmu či podmienky pre rádiá, či otázky reklamy.

BRATISLAVA. Svoje postoje k nedoriešeným otvoreným otázkam spolupráce s rezortom kultúry v utorok predstavitelia Asociácie nezávislých rozhlasových a televíznych staníc prezentovali ministerke kultúry Ľubici Laššákovej. Témami rokovania boli okrem iného návrh regulačného mechanizmu, ale aj samoregulácia pri ochrane maloletých, podmienky pre rádiá, či otázky reklamy. Agentúru SITA o tom informovala riaditeľka komunikačného odboru Ministerstva kultúry SR Janka Burdová.V oblasti legislatívy sa diskusia týkala prípravy nového zákona, ktorý upraví slovenské podmienky v nadväznosti na smernicu EÚ o audiovizuálnych mediálnych službách. Jej prijatie sa predpokladá do konca tohto roka. Prítomní predstavitelia sa dohodli sa pokračovaní spolupráce v pracovnej skupine, uvádza sa v tlačovej správe.Ministerka Laššáková podporila nevyhnutnosť predvídateľnosti legislatívneho a podnikateľského prostredia pre fungovanie médií. „Dvere sú otvorené, sme pripravení prijímať návrhy a pripomienky a pracovať na tom, aby sa prostredie zlepšovalo“, uviedla Laššáková.


Baška sa dlho držal v skupine favoritov, majstrom Európy je Viviani

Kategória Elite - preteky mužov s hromadným štartom (172,6 km): ALKMAAR. Talian Elia Viviani triumfoval na cyklistických majstrovstvách Európy v Alkmaare v pretekoch mužov s hromadným štartom v kategórii Elite. Na 172,6 kilometra dlhej rovinatej trati prišiel do cieľa v čase 3:31:15 hodiny. Druhý skončil Yves Lampaert z Belgicka, na treťom mieste klasifikovali Nemca Pascala Ackermanna. Slovák Erik Baška prišiel do cieľa na 21. pozícii so stratou 33 sekúnd. Do cieľa prišlo len 42 pretekárov zo 151-členného štartového poľa. Preteky nedokončilo ani šesť ďalších Slovákov (Juraj Sagan, Ján Andrej Cully, Juraj Bellan, Patrik Tybor, Marek Čanecký a Adrián Babič). Viviani nadviazal na titul krajana Mattea Trentina spred roka v škótskom Glasgowe. Rok predtým sa z titulu tešil Nór Alexander Kristoff a historicky prvým majstrom Európy medzi profesionálmi na ceste sa pred tromi rokmi vo Francúzsku stal Peter Sagan, ktorý aktuálny šampionát vynechal. "Predpokladali sme, že sa bude rozhodovať v špurte. Boli to ťažké preteky, išlo sa na kockách, fúkalo a okruh mal veľa zákrut. Taktiku sme mali inú, no na konci to bolo o lepších nohách. Vnímal som, že som na tom fyzicky dobre, som šťastný," povedal pre televíziu Eurosport nový kontinentálny šampión Viviani, ktorý bral pred dvoma rokmi na ME v Herningu striebro. Preteky v elitnej kategórii začali 46-kilometrovým nájazdom, následne sa cyklisti dostali do samotného Alkmaaru, kde absolvovali 11 okruhov. Jeden meral dvanásť kilometrov, pričom sa išlo po úzkej ceste. Trať bola technická a pretekári išli aj cez tzv. mačacie hlavy. V čelnej skupine nechýbal ani Slovák Erik Baška, spolu s ním sa vpredu usadili Ackermann, Selig (Nem.), Viviani, Cimolai, Trentin, Consonni (Tal.), Lampaert (Bel.), Lawless (V. Brit.), Mežgec (Slov.), Asgreen (Dán.), Senechal (Fr.) a Langeveld (Hol.). Tridsať kilometrov pred cieľom mali náskok 20 sekúnd. O dva kilometre neskôr vyrazila dopredu trojica Viviani, Lampaert a Ackermann, pred poslednými dvoma okruhmi mala náskok 40 sekúnd. V tom čase sa za nimi k zvyšnej 9-člennej skupine dotiahla ďalšia, spolu v nej bolo zhruba 40 cyklistov. Pred posledným okruhom sa náskok prvej trojice zvýšil na 50 sekúnd a bolo jasné, že si to rozdajú o titul. Prekvapiť chcel Lampaert, ktorý 2,6 kilometra pred cieľom nastúpil, ale Viviani jeho útok zachytil. Ackermann však nie a tak sa o víťazovi rozhodovalo medzi dvojicou jazdcov. Viac síl mal v závere šputérsky lepšie disponovaný Viviani.


Biely dom zverejnil zábery zo stretnutia šéfa CIA s Kim Čong-unom

Utajované stretnutie sa uskutočnilo počas veľkonočných sviatkov krátko po tom, čo bol Pompeo nominovaný na post ministra zahraničných vecí.

WASHINGTON. Hovorkyňa Bieleho domu Sarah Sandersová zverejnila vo štvrtok na Twitteri dve fotografie z nedávneho stretnutia vtedajšieho riaditeľa americkej Ústrednej spravodajskej služby (CIA) Mikea Pompea so severokórejským vodcom Kim Čong-unom v Pchjongjangu. Pompeo a Kim si na nich s vážnym výrazom tváre podávajú ruky. Nečakané a prísne utajované stretnutie sa uskutočnilo počas veľkonočných sviatkov krátko po tom, čo bol Pompeo nominovaný na post ministra zahraničných vecí, na ktorom nahradí Rexa Tillersona. Zároveň išlo o kontakt na najvyššej úrovni medzi USA a Severnou Kóreou za takmer dve desaťročia. Americký prezident Donald Trump vo štvrtok povedal, že schôdzka, ktorá trvala asi hodinu, bola dohodnutá až vtedy, keď bol Pompeo už v KĽDR. Jej cieľom bola o príprava stretnutia Trumpa s Kim Čong-unom, ktorej konkrétny termín ešte nebol určený, no najnovšie sa hovorí o začiatku júna. Spojené štáty a Severná Kórea nemajú oficiálne diplomatické vzťahy, čo sťažuje nadväzovanie kontaktov medzi oboma vládami. Nie je preto nič mimoriadne, že predstavitelia amerických tajných služieb sú sprostredkovateľmi komunikácie s Pchjongjangom. V roku 2014 napríklad vtedajší šéf amerických tajných služieb James Clapper tajne navštívil KĽDR, aby priviedol do vlasti dvoch zadržiavaných Američanov. Senát amerického Kongresu medzitým schválil vo štvrtok Pompeovu nomináciu na post ministra zahraničných vecí. Očakáva sa, že Pompeo zloží prísahu už čoskoro, aby sa mohol ujať vedenia rezortu diplomacie.


Reportéri bez hraníc skritizovali incident v Zemanovom štábe

Podľa organizácie bolo správanie prezidentových spolupracovníkov nehodné demokracie.

PARÍŽ. Medzinárodná organizácia Reportéri bez hraníc (RSF) vyzvala v nedeľu české orgány, aby odsúdili fyzické násilie voči novinárom v štábe prezidenta Miloša Zemana po jeho sobotňajšom víťazstve v druhom kole prezidentských volieb. Podľa správy zverejnenej na webovej stránke tejto organizácie so sídlom v Paríži bolo správanie Zemanových spolupracovníkov k novinárom "nehodné demokracie". "Od včerajšieho večera ukazujú sociálne siete a televízne kanály videozáznam incidentu, keď prezidentovi asistenti strkali a udierali novinárov v snahe zabrániť im v nakrúcaní jedného z podporovateľov (Zemana), ktorý odpadol a skolaboval počas oznamovania výsledkov prezidentských volieb," uviedla RSF. Uvedené zábery dokumentujú slovné a fyzické potýčky v pražskom Top Hoteli po tom, ako privolali k indisponovanému mužovi záchranku a prítomní zástupcovia médií chceli dianie zachytiť kamerami. "Dôrazne odsudzujeme útoky voči viacerým novinárom počas oznamovania znovuzvolenia prezidenta Zemana," vyhlásila riaditeľka sekcie RSF pre EÚ a Balkán Pauline Adesová-Mévelová. "Je neprijateľné, aby podporovatelia niektorého z politických lídrov tejto úrovne fyzicky napádali novinárov, ktorí len vykonávali svoju prácu. Takéto správanie je nehodné demokracie a Zemanov tábor musí toto násilie verejne odsúdiť," dodala. Organizácia RSF v tejto súvislosti poukázala aj na dávnejšie prípady, keď samotný Zeman urážal médiá alebo sa im vyhrážal. Uviedla, že hoci bolo Česko "dlho považované za vzor integrácie do EÚ, v súčasnosti je zdrojom rastúceho znepokojenia z hrozieb pre slobodu médií, ku ktorým prispelo aj včerajšie násilie". Česká polícia vyšetruje potýčku ako výtržníctvo. Ako informoval spravodajský portál iDNES.cz, muži zákona sa incidentu venovali už v sobotu večer, ale až po tom, ako v nedeľu jeden z novinárov podal trestné oznámenie, ho mohli právne kvalifikovať.  "Podľa niektorých záberov mohlo dôjsť aj k ublíženiu na zdraví alebo poškodeniu majetku. Pretože však nikto zo zúčastnených políciu o incidente neinformoval, kriminalisti museli v samotných začiatkoch vychádzať len z otvorených informačných zdrojov. To však samo o sebe k stanoveniu právnej kvalifikácie nestačilo," uviedla hovorkyňa pražskej polície Andrea Zoulová s tým, že sa situácia zmenila, keď spomínaný novinár podal v nedeľu večer trestné oznámenie. "Na základe poskytnutých informácií aj analýzy dostupných videomateriálov vyšetrovatelia začali s úkonmi trestného konania pre podozrenie z prečinu výtržníctva," dodala. Podľa nej sa zatiaľ nedá predvídať, či sa právna kvalifikácia ešte rozšíri alebo zmení.


Ruských demonštrantov čakajú roky väzenia za násilie voči policajtom

Podľa opozičných médií majú prísne tresty slúžiť ako odstrašujúci príklad.

MOSKVA. Moskovský súd odsúdil v stredu na 3,5-ročné väzenie s výkonom trestu v pracovnom tábore ďalšieho demonštranta, ktorý 27. júla počas protestu v Moskve sotil do policajta a hodil do neho odpadkový kôš. S odvolaním sa na správy ruských médií o tom informovali agentúry AFP a DPA. Jevgenij Kovalenko (48) vinu poprel, pričom uviedol, že sa snažil iným demonštrantom pomôcť v tom, aby sa vyhli násilnému zadržaniu, píše AFP. Iný moskovský súd skôr v stredu odsúdil na tri roky odňatia slobody s výkonom trestu v pracovnom tábore aj iného demonštranta. V tomto prípade išlo o 28-ročného Kirilla Žukova, ktorého odsúdili za to, že 27. júla "trhol za prilbu príslušníka Národnej gardy, čím mu spôsobil fyzickú bolesť". Súd v Moskve vyniesol ešte v utorok rozsudky v kauzách dvoch ľudí obvinených v súvislosti s udalosťami v Moskve z 27. júla, pri ktorých polícia voči demonštrantom zasiahla s nebývalou brutalitou. Jeden z nich bol odsúdený na dva roky väzenia za "potiahnutie policajta za ruku", druhý dostal tri roky väzenia za striekanie slzotvorného plynu v spreji smerom k bezpečnostným zložkám. Podľa ruských opozičných médií majú tieto prísne tresty slúžiť ako odstrašujúci príklad pre ďalších opozičných demonštrantov, aby sa nepokúšali brániť proti policajnému násiliu a oplácať mužom zákona to, čo robia oni. Konanie týkajúce sa piatich ďalších osôb Vyšetrovací výbor Ruskej federácie (Sledkom) pre nedostatok dôkazov o vine z účasti na úradne nepovolených zhromaždeniach odložil. V prípade dvoch ďalších osôb Sledkom požiadal, aby boli presunuté z väzby do domáceho väzenia. Zmienený nepovolený protest z 27. júla v Moskve zorganizovala opozícia v reakcii na vylúčenie nezávislých či opozičných predstaviteľov z blížiacich sa septembrových komunálnych volieb v Moskve. Počas neho i nasledovných demonštrácií, ktoré sa v Moskve konali v júli a auguste, zadržala polícia celkovo asi 3000 ľudí. Išlo o najväčšie zásahy proti demonštrantom od vlny protestov v rokoch 2011 a 2012, ktoré sa konali proti opätovnému zvoleniu Vladimira Putina za prezidenta.


Bratislave hrozí ďalšia pokuta, zmluva o údržbe zelene má byť nezákonná

Mesto v roku 2016 vyhlásilo tender na údržbu zelene za takmer štrnásť miliónov eur.

BRATISLAVA. Hlavnému mestu hrozí pokuta. V apríli totiž uzatvorilo priamym rokovacím konaním zmluvu k starostlivosti o mestskú zeleň v nevyhnutnom rozsahu so súkromnou spoločnosťou. Úrad pre verejné obstarávanie (ÚVO) skonštatoval, že na takýto postup neboli splnené zákonné podmienky, a preto starostlivosť o zeleň v Bratislave v čase trvania zmluvy bola zabezpečená protizákonne. Podobný prípad úrad rieši aj pri zmluve na verejné osvetlenie. Bratislava v minulom roku vyhlásila nový tender na štvorročnú komplexnú starostlivosť o zeleň v Bratislave za 13,86 milióna eur bez DPH. V rámci tohto verejného obstarávania ÚVO riešil námietky, v rámci ktorých vydal rozhodnutie a nariadili súťaž zrušiť. "Hlavné mesto sa voči tomu odvolalo na Radu ÚVO, ktorá toto rozhodnutie pozmenila a nariadila odstrániť protiprávny stav," opísal vysvetlil hovorca ÚVO Ján Mažgút. "Súťaž bola totiž vyhlásená s podmienkou, že starostlivosť o zeleň môže zabezpečovať niekto, kto má s takouto službou skúsenosť v meste s minimálny počtom 350-tisíc obyvateľov. Túto požiadavku však Rada ÚVO kázala mestu odstrániť. Súťaž prebieha ďalej," vysvetlil Mažgút. Magistrát túto povinnosť akceptoval a podmienku odstránil. Keďže sa ale hlavné mesto dostalo v rámci tohto procesu verejného obstarávania niekoľko krokov späť, uzavrelo priamym rokovacím konaním so súkromnou spoločnosťou na istý čas zmluvu v celkovej hodnote 691 781 eur bez DPH, aby bola v Bratislave zabezpečená starostlivosť o zeleň. Toto priame rokovacie konanie ÚVO skúmal a zistil, že neboli splnené zákonne podmienky na použitie priameho rokovacieho konania. "To potvrdila aj Rada ÚVO - ako druhostupňový správny orgán - na základe odvolania zo strany magistrátu. Prípad bol postúpený na správne konanie vo veci uloženia pokuty. To zatiaľ nie je ukončené," podotkol Mažgút. Súťaž na komplexnú starostlivosť o zeleň nie je podľa hovorkyne Bratislavy Zuzany Onufer stále ukončená pre rôzne obštrukcie a konkurenčný boj uchádzačov. "Proces prebieha v súlade so zákonom, mesto do neho nemôže vstupovať," podotkla. Prečo museli v apríli uzavrieť zmluvu so súkromnou spoločnosťou priamym rokovacím konaním vysvetľuje tým, že mesto je povinné zabezpečiť starostlivosť o zeleň v zmysle zákona o hlavnom meste Bratislave. V zmluve sa píše, že sa uzatvorila z dôvodu vzniku mimoriadnej naliehavosti vo vzťahu k možnému ohrozeniu zdravotného stavu Bratislavčanov. "V zmysle zákona o verejnom obstarávaní mesto uplatnilo postupy k uzavretiu zmluvy," povedala Onufer s tým, že platnosť kontraktu skončila v septembri. Aktuálne je starostlivosť o zeleň zabezpečená podľa jej slov v zmysle zákona, a to zadaním zákaziek na konkrétne druhy služieb.